02013R0389 — SK — 16.10.2015 — 001.005

Tento text slúži výlučne ako dokumentačný nástroj a nemá žiadny právny účinok. Inštitúcie Únie nenesú nijakú zodpovednosť za jeho obsah. Autentické verzie príslušných aktov vrátane ich preambúl sú tie, ktoré boli uverejnené v Úradnom vestníku Európskej únie a ktoré sú dostupné na portáli EUR-Lex. Tieto úradné znenia sú priamo dostupné prostredníctvom odkazov v tomto dokumente

►B NARIADENIE KOMISIE (EÚ) č. 389/2013 z 2. mája 2013, ktorým sa zriaďuje register Únie podľa smernice Európskeho parlamentu a Rady 2003/87/ES a rozhodnutí Európskeho parlamentu a Rady č. 280/2004/ES a č. 406/2009/ES a ktorým sa zrušujú nariadenia Komisie (EÚ) č. 920/2010 a č. 1193/2011 (Text s významom pre EHP) (Ú. v. ES L 122 3.5.2013, s. 1)

Zmenené a doplnené:





Opravené a doplnené:









▼B

NARIADENIE KOMISIE (EÚ) č. 389/2013

z 2. mája 2013,

ktorým sa zriaďuje register Únie podľa smernice Európskeho parlamentu a Rady 2003/87/ES a rozhodnutí Európskeho parlamentu a Rady č. 280/2004/ES a č. 406/2009/ES a ktorým sa zrušujú nariadenia Komisie (EÚ) č. 920/2010 a č. 1193/2011

(Text s významom pre EHP)







HLAVA I

SPOLOČNÉ VŠEOBECNÉ USTANOVENIA







KAPITOLA 1

Predmet úpravy, rozsah pôsobnosti a vymedzenie pojmov

Článok 1

Predmet úpravy

Týmto nariadením sa ustanovujú všeobecné požiadavky, požiadavky týkajúce sa prevádzky a údržby registra Únie na obdobie obchodovania začínajúce 1. januára 2013 a na nasledujúce obdobia, nezávislého protokolu transakcií stanoveného v článku 20 ods. 1 smernice 2003/87/ES a registrov ustanovených v článku 6 rozhodnutia č. 280/2004/ES.

V tomto nariadení sa ustanovuje aj komunikačný systém medzi registrom Únie a ITL.

Článok 2

Rozsah pôsobnosti

Toto nariadenie sa vzťahuje na emisné kvóty vytvorené na obdobie obchodovania v rámci systému Únie na obchodovanie s emisiami začínajúce 1. januára 2013 a nasledujúce obdobia, na ročné pridelené jednotky emisných kvót a kjótske jednotky.

Toto nariadenie sa vzťahuje aj na emisné kvóty pre leteckú dopravu, s ktorými sa má obchodovať formou aukcie a ktoré boli vytvorené na obdobie obchodovania od 1. januára 2012 do 31. decembra 2012.

Článok 3

Vymedzenie pojmov

Ak sa neuvádza inak, pojmy použité v hlave II tohto nariadenia majú ten istý význam ako v smernici 2003/87/ES. Okrem toho sa uplatňujú vymedzenia pojmov stanovené v článku 3 nariadenia (EÚ) č. 1031/2010 a v článku 3 rozhodnutia Komisie 2011/278/EÚ. Uplatňujú sa aj tieto vymedzenia pojmov:

(1) „majiteľ účtu“ znamená fyzickú alebo právnickú osobu, ktorá vlastní účet v systéme registrov;

(2) „centrálny správca“ znamená osobu, ktorú Komisia vymenovala podľa článku 20 smernice 2003/87/ES;

(3) „príslušný orgán“ znamená orgán alebo orgány určené členským štátom podľa článku 18 smernice 2003/87/ES;

(4) „externá obchodná platforma“ znamená akýkoľvek typ multilaterálnej výmeny, ktorá spája alebo umožňuje spájanie záujmov viacerých tretích strán o kúpu a predaj, tak ako sa vymedzuje v článku 4 smernice Európskeho parlamentu a Rady 2004/39/ES ( 1 ), pričom kupované alebo predávané záujmy sú v emisných kvótach alebo kjótskych jednotkách;

(5) „overovateľ“ znamená overovateľ podľa vymedzenia v článku 3 ods. 3 nariadenia Komisie (EÚ) č. 600/2012 ( 2 );

(6) „jednotky prideleného množstva“ (AAU) znamenajú jednotky vydané podľa článku 7 ods. 3 rozhodnutia č. 280/2004/ES;

(7) „kvóty pre leteckú dopravu“ znamenajú kvóty vytvorené podľa článku 3c ods. 2 smernice 2003/87/ES;

(8) „všeobecné kvóty“ znamenajú všetky ostatné kvóty vytvorené podľa smernice 2003/87/ES;

(9) „dlhodobé certifikované zníženia emisií“ (lCER) znamenajú jednotky vydané na projektovú aktivitu zalesňovania alebo opätovného zalesňovania v rámci mechanizmu čistého rozvoja (CDM), ktorých platnosť sa s výhradou rozhodnutia 5/CMP.1 konferencie strán slúžiacej ako stretnutie strán Kjótskeho protokolu končí na konci úverovacieho obdobia znižovania emisií projektovej aktivity zalesňovania alebo opätovného zalesňovania v rámci CDM, pre ktoré boli vydané;

(10) „jednotky sekvestrácie“ (RMU) znamenajú jednotky vydané podľa príslušných ustanovení v prílohe k rozhodnutiu 13/CMP.1;

(11) „dočasné certifikované zníženia emisií“ (tCER) znamenajú jednotky vydané na projektovú aktivitu zalesňovania alebo opätovného zalesňovania v rámci CDM, ktorých platnosť sa v súlade s rozhodnutím 5/CMP.1 končí na konci obdobia záväzku Kjótskeho protokolu po období, počas ktorého boli vydané;

(12) „kjótske jednotky“ znamenajú AAU, jednotky zníženia emisií (ERU), certifikované zníženia emisií (CER), RMU, lCER a tCER.

(13) „proces“ znamená automatizovaný technický prostriedok na vykonanie činnosti týkajúcej sa účtu, jednotky alebo časti nároku na kredit v registri;

(14) „transakcia“ znamená proces v registri Únie zahŕňajúci prevod emisnej kvóty, kjótskej jednotky, ročnej pridelenej jednotky emisných kvót alebo časti nároku na kredit z jedného účtu na druhý;

(15) „odovzdanie“ znamená zúčtovanie emisných kvót prevádzkovateľom alebo prevádzkovateľom lietadla oproti množstvu overených emisií jeho zariadenia alebo lietadla;

(16) „stornovanie“ znamená definitívne odstránenie kjótskej jednotky jej vlastníkom bez jej zúčtovania oproti overeným emisiám;

(17) „zrušenie“ znamená definitívne odstránenie emisnej kvóty jej vlastníkom bez jej zúčtovania oproti overeným emisiám;

(18) „vyradenie“ znamená zúčtovanie kjótskej jednotky stranou Kjótskeho protokolu oproti nahlásenému množstvu emisií danej strany;

(19) „pranie špinavých peňazí“ znamená pranie špinavých peňazí podľa vymedzenia v článku 1 ods. 2 smernice Európskeho parlamentu a Rady 2005/60/ES ( 3 );

(20) „závažný trestný čin“ znamená závažný trestný čin podľa vymedzenia v článku 3 ods. 5 smernice 2005/60/ES;

(21) „financovanie terorizmu“ znamená financovanie terorizmu podľa vymedzenia v článku 1 ods. 4 smernice 2005/60/ES;

(22) „vnútroštátny správca“ znamená subjekt, ktorý je v mene členského štátu zodpovedný za spravovanie súboru užívateľských účtov patriacich do právomoci členského štátu v rámci registra Únie a ktorý je určený v súlade s článkom 8;

(23) „riaditelia“ znamenajú osoby, ktoré v skutočnosti riadia každodennú prevádzku právnickej osoby;

(24) „stredoeurópsky čas“ znamená stredoeurópsky letný čas počas obdobia letného času podľa vymedzenia v článkoch 1, 2 a 3 smernice 2000/84/ES;

(25) „národná administratívna platforma“ znamená externý systém prevádzkovaný vnútroštátnym správcom alebo príslušným orgánom, ktorý je bezpečne pripojený na register Únie na účely automatizácie funkcií týkajúcich sa spravovania účtov a povinností plnenia podmienok v registri Únie;

(26) „medzinárodné kredity“ znamenajú CER, ERU a kredity z projektov alebo iných činností na zníženie emisií, ktoré môžu byť použité v súlade s článkom 11a ods. 5 smernice 2003/87/ES;

(27) „ročná pridelená jednotka emisných kvót“ (AEA) znamená podskupinu ročných pridelených emisných kvót členského štátu vymedzených v súlade s článkom 3 ods. 2 a článku 10 rozhodnutia č. 406/2009/ES, ktorá zodpovedá jednej tone oxidu uhličitého;

(28) „nárok na kredit“ znamená právo členského štátu, vyjadrené ako číslo zodpovedajúce percentuálnemu podielu jeho emisií skleníkových plynov na rok 2005 podľa vymedzenia v článku 5 ods. 4 rozhodnutia č. 406/2009/ES, využívať kredity uvedené v článku 5 rozhodnutia č. 406/2009/ES s cieľom plniť svoje povinnosti podľa článku 3 rozhodnutia č. 406/2009/ES;

(29) „nevyužitý nárok na kredit“ znamená nárok členského štátu na kredit bez súčtu medzinárodných kreditov, tCER a lCER držaných na účte na zabezpečenie súladu s rozhodnutím o spoločnom úsilí v čase určenia údaja o stave plnenia podmienok podľa článku 79 nariadenia;

(30) „obdobie plnenia podmienok“ znamená obdobie od 1. januára 2013 do 31. decembra 2020, počas ktorého členské štáty obmedzia svoje emisie skleníkových plynov v súlade s článkom 3 rozhodnutia č. 406/2009/ES.







KAPITOLA 2

Systém registrov

Článok 4

Register Únie

1. Zriaďuje sa register Únie na obdobie obchodovania v rámci systému Únie na obchodovanie s emisiami začínajúce 1. januára 2013 a na nasledujúce obdobia.

2. Register Únie prevádzkuje a udržiava centrálny správca vrátane technickej infraštruktúry.

3. Členské štáty používajú register Únie na účely plnenia svojich povinností podľa článku 19 smernice 2003/87/ES a článku 11 rozhodnutia č. 406/2009/ES a s cieľom zabezpečiť presné zúčtovanie emisných kvót, AEA a nároku na kredit v rozsahu pôsobnosti tohto nariadenia. Register Únie poskytuje vnútroštátnym správcom a majiteľom účtov procesy stanovené v tomto nariadení.

4. Centrálny správca zabezpečí, že register Únie spĺňa funkčné a technické špecifikácie pre výmenu údajov platných pre systémy registrov na základe Kjótskeho protokolu vypracované v súlade s rozhodnutím 12/CMP.1 a že sa zohľadňujú požiadavky týkajúce sa hardvéru, siete, softvéru a bezpečnosti ustanovené v špecifikáciách pre výmenu údajov a v technických špecifikáciách uvedených v článku 105 tohto nariadenia.

Článok 5

Vnútroštátne registre KP a register KP Únie

1. Každý členský štát a Únia na účely plnenia svojich povinností ako strán Kjótskeho protokolu a povinností vyplývajúcich z článku 6 rozhodnutia č. 280/2004/ES, ktoré spočívajú v zabezpečení presného zúčtovania kjótskych jednotiek, prevádzkujú register Kjótskeho protokolu (ďalej len „register KP“) vo forme normalizovanej elektronickej databázy, ktorá spĺňa požiadavky UNFCCC týkajúce sa registrov a najmä funkčné a technické špecifikácie noriem pre výmenu údajov platných pre systémy registrov podľa Kjótskeho protokolu vypracované v súlade s rozhodnutím 12/CMP.1, a zohľadňujú požiadavky týkajúce sa hardvéru, siete, softvéru a bezpečnosti ustanovené v špecifikáciách pre výmenu údajov a v technických špecifikáciách uvedených v článku 105 tohto nariadenia.

2. Centrálny správca zabezpečí, aby register Únie fungoval zároveň aj ako register KP pre Úniu ako zmluvnú stranu Kjótskeho protokolu. Centrálny správca koná tiež ako správca registra KP Únie, ktorý je súčasťou registra Únie.

Článok 6

Protokol transakcií Európskej únie

1. Zriaďuje sa protokol transakcií Európskej únie (EUTL) vo forme normalizovanej elektronickej databázy podľa článku 20 smernice 2003/87/ES na účely transakcií v rozsahu pôsobnosti tohto nariadenia. EUTL slúži aj na zaznamenávanie všetkých informácií v súvislosti s držbou a prevodmi kjótskych jednotiek sprístupnených v súlade s článkom 6 ods. 2 rozhodnutia č. 280/2004/ES.

2. Centrálny správca prevádzkuje a udržiava EUTL v súlade s ustanoveniami tohto nariadenia.

3. Centrálny správca zabezpečí, že EUTL je schopný kontrolovať a zaznamenávať všetky procesy uvedené v tomto nariadení a spĺňa funkčné a technické špecifikácie noriem pre výmenu údajov platných pre systémy registrov podľa Kjótskeho protokolu vypracované v súlade s rozhodnutím 12/CMP.1, ako aj požiadavky týkajúce sa hardvéru, siete a softvéru ustanovené v špecifikáciách pre výmenu údajov a v technických špecifikáciách uvedených v článku 105 tohto nariadenia.

4. Centrálny správca zabezpečí, že EUTL je schopný zaznamenávať všetky procesy opísané v kapitolách 3 hlavy I a hláv II, III a IV.

Článok 7

Komunikačné spojenia medzi registrami, ITL a EUTL

1. Centrálny správca a členské štáty zabezpečia, že register Únie a registre KP udržiavajú komunikačné spojenie s ITL na účely oznamovania transakcií s kjótskymi jednotkami.

2. Centrálny správca zabezpečí, že EUTL udržiava komunikačné spojenie s ITL na účely zaznamenávania a kontrolovania prevodov uvedených v odseku 1. Všetky navrhované prevody zahŕňajúce register KP spracúva a kontroluje EUTL ešte pred zaznamenaním prevodu.

3. Centrálny správca zabezpečí, že si register Únie udržiava priame komunikačné spojenie s EUTL na účely kontrolovania a zaznamenávania transakcií s emisnými kvótami, AEA alebo časťami nárokov na kredit a procesov správy účtov stanovených v kapitole 3 hlavy I. Všetky transakcie zahŕňajúce emisné kvóty, AEA alebo nárok na kredit sa uskutočňujú v rámci registra Únie a EUTL ich zaznamenáva a kontroluje. Centrálny správca môže vytvoriť obmedzené komunikačné spojenie medzi EUTL a registrom tretej krajiny, ktorá podpísala zmluvu o svojom pristúpení k Únii v záujme umožnenia komunikácie takýchto registrov s ITL prostredníctvom EUTL a zaznamenávania údajov o overených emisiách prevádzkovateľov v EUTL. Pred vytvorením takéhoto komunikačného spojenia musia tieto registre úspešne prejsť všetkými testovacími a inicializačnými postupmi.

Článok 8

Vnútroštátni správcovia a správcovia registrov KP

1. Každý členský štát určí vnútroštátneho správcu. Bez toho, aby bol dotknutý článok 13 ods. 2, členský štát má prostredníctvom svojho vnútroštátneho správcu podľa vymedzenia v prílohe I prístup k svojim vlastným účtom a k účtom v registri Únie v rámci svojej právomoci a jeho prostredníctvom ich v súlade s článkom 11 aj spravuje. Vnútroštátny správca každého členského štátu koná aj ako správca jeho registra KP v súlade s ustanoveniami tohto nariadenia.

2. Členské štáty aj Komisia zabezpečujú, aby medzi vnútroštátnymi správcami, centrálnym správcom a majiteľmi účtov nedochádzalo ku konfliktom záujmov.

3. Každý členský štát oznamuje Komisii údaje o totožnosti a kontaktné údaje o svojom vnútroštátnom správcovi vrátane núdzového telefónneho čísla, ktoré sa má použiť v prípade bezpečnostného incidentu.

4. Komisia koordinuje vykonávanie tohto nariadenia s vnútroštátnymi správcami každého členského štátu a centrálnym správcom. Komisia uskutočňuje najmä konzultácie s pracovnou skupinou správcov vytvorenou v rámci Výboru pre zmenu klímy o otázkach a postupoch týkajúcich sa prevádzky registrov, ktoré podliehajú regulácii podľa tohto nariadenia a vykonávania tohto nariadenia. Pracovná skupina správcov do 31. marca 2012 schváli podmienky spolupráce medzi centrálnym správcom a vnútroštátnymi správcami vrátane spoločných prevádzkových postupov na vykonávanie tohto nariadenia a postupov riadenia zmien a incidentov, pokiaľ ide o register Únie, a technických špecifikácií fungovania a spoľahlivosti registra Únie a EUTL. Podmienky spolupráce môžu zahŕňať spôsoby konsolidácie externých komunikačných spojení, infraštruktúry pre informačné technológie, postupy týkajúce sa prístupu k používateľským účtom a mechanizmy správy účtov KP v rámci registra Únie s tými, ktoré sú súčasťou ostatných registrov KP, do konsolidovaného systému európskych registrov, ktorý udržiava centrálny správca. Rokovací poriadok pracovnej skupiny správcov prijíma Výbor pre zmenu klímy.

5. Centrálny správca, príslušné orgány a vnútroštátni správcovia vykonávajú len procesy, ktoré sú potrebné na vykonávanie ich funkcií, ako sa to stanovuje v smernici 2003/87/ES, rozhodnutí č. 280/2004/ES a rozhodnutí č. 406/2009/ES, a opatrenia prijaté v súlade s ich ustanoveniami.







KAPITOLA 3

Účty







Oddiel 1

Všeobecné ustanovenia platné pre všetky účty

Článok 9

Účty

1. Členské štáty a centrálny správca zabezpečia, že každý register KP a register Únie obsahujú účty uvedené v prílohe I.

2. Na každom type účtu možno držať typy jednotky uvedené v prílohe I.

Článok 10

Stav účtu

1. Stav účtu musí byť: otvorený, zablokovaný, dočasne vylúčený alebo zatvorený.

2. Zo zablokovaných účtov nemožno iniciovať žiadne procesy s výnimkou procesov stanovených v článkoch 25, 31, 35, 67, 77, 81 a 83.

3. Zo zatvorených účtov nemožno iniciovať žiadne procesy. Zatvorený účet nemožno znovu otvoriť a nesmie prijímať jednotky.

4. Po dočasnom vylúčení zariadenia zo systému Únie podľa článku 27 smernice 2003/87/ES zmení vnútroštátny správca stav príslušného holdingového účtu prevádzkovateľa na dočasne vylúčený na obdobie trvania vylúčenia.

5. Po oznámení príslušného orgánu o tom, že lety prevádzkovateľa lietadla už nie sú zaradené do systému Únie v súlade s prílohou I k smernici 2003/87/ES v danom roku, vnútroštátny správca upraví stav príslušného holdingového účtu prevádzkovateľa lietadla na dočasne vylúčený po tom, ako príslušného prevádzkovateľa lietadla o tom vopred upovedomí, a až do oznámenia príslušného orgánu o opätovnom zaradení letov prevádzkovateľa lietadla do systému Únie.

6. Z vylúčených účtov nemožno iniciovať žiadne procesy, s výnimkou procesov stanovených v článkoch 25 a 68 a procesov stanovených v článkoch 35 a 67, ktoré zodpovedajú obdobiu, keď stav účtov nebol upravený ako dočasne vylúčený.

Článok 11

Správa účtov

1. Každý účet má správcu, ktorý je zodpovedný za správu účtu v mene členského štátu alebo v mene Únie.

2. Pre každý typ účtu je určený správca účtu podľa prílohy I.

3. Správca účtu v súlade s ustanoveniami tohto nariadenia účet otvára, pozastavuje, obmedzuje prístupu k nemu alebo účet zatvára, mení jeho stav, schvaľuje splnomocnených zástupcov, povoľuje také zmeny údajov o účte, ktoré si vyžadujú súhlas správcu, ako aj iniciuje transakcie požadované majiteľom účtu v súlade s článkom 23 ods. 5.

4. Správca môže od majiteľov účtov a ich zástupcov požadovať, aby súhlasili s dodržiavaním primeraných požiadaviek v súlade s týmto nariadením s ohľadom na oblasti uvedené v prílohe II.

5. Účty podliehajú zákonom a patria do právomoci členského štátu svojho správcu a jednotky, ktoré sú držané na týchto účtoch, sa považujú za jednotky nachádzajúce sa na území daného členského štátu.

Článok 12

Oznámenia centrálneho správcu

Centrálny správca informuje zástupcov a vnútroštátneho správcu účtu o iniciácii a dokončení alebo zamietnutí každého procesu súvisiaceho s účtom a o zmene stavu účtu, a to prostredníctvom automatizovaného mechanizmu opísaného v špecifikáciách pre výmenu údajov a v technických špecifikáciách ustanovených v článku 105.







Oddiel 2

Otvorenie a aktualizácia účtov

Článok 13

Otvorenie účtov spravovaných centrálnym správcom

1. Centrálny správca otvorí všetky prevádzkové účty ETS v registri Únie, účty KP Únie, účet pre celkové množstvo ročných pridelených jednotiek emisných kvót EÚ, účet pre zrušenie rozhodnutia o spoločnom úsilí a jeden účet na zabezpečenie súladu s rozhodnutím o spoločnom úsilí pre každý členský štát na každý rok obdobia na plnenie podmienok do 20 pracovných dní od prijatia informácií stanovených v prílohe III.

2. Vnútroštátny správca určený v súlade s článkom 8 ods. 1 koná ako splnomocnený zástupca účtov na zabezpečenie súladu s rozhodnutím o spoločnom úsilí, v prípade, že príslušný členský štát nevymenuje inú osobu.

3. Každý členský štát poskytne centrálnemu správcovi informácie uvedené v tabuľke VIII-I prílohy VIII pre každého splnomocneného zástupcu a dodatočného zástupcu pre účty na zabezpečenie súladu s rozhodnutím o spoločnom úsilí.

Článok 14

Otvorenie účtov národnej administratívnej platformy v registri Únie

1. Od 1. januára 2014 môže vnútroštátny správca predložiť žiadosť o otvorenie účtu vnútroštátnej správnej platformy v registri Únie. Táto žiadosť sa predkladá centrálnemu správcovi. Vnútroštátny správca poskytne informácie, ktoré centrálny správca požaduje. Tieto informácie zahŕňajú minimálne informácie uvedené v prílohe III a dôkaz o tom, že vnútroštátna správna platforma zaisťuje aspoň rovnakú úroveň bezpečnosti ako register Únie v súlade s týmto nariadením, so zreteľom na technické a bezpečnostné požiadavky opísané v špecifikáciách pre výmenu údajov a v technických špecifikáciách ustanovených v článku 105.

2. Centrálny správca otvorí účet vnútroštátnej správnej platformy v registri Únie do 20 pracovných dní od prijatia úplného súboru informácií v súlade s odsekom 1 alebo informuje vnútroštátneho správcu o zamietnutí žiadosti o otvorenie účtu, ak úroveň bezpečnosti zaistenej zo strany vnútroštátnej správnej platformy nie je dostatočná v porovnaní s požiadavkami odseku 1.

3. Vnútroštátny správca určený v súlade s článkom 8 ods. 1 koná ako splnomocnený zástupca účtu vnútroštátnej správnej platformy.

Článok 15

Otvorenie účtu na prevod vydražených kvót v registri Únie

1. Aukcionár, systém zúčtovania alebo systém vyrovnania podľa vymedzenia v nariadení (EÚ) č. 1031/2010, alebo aukčná platforma určená v súlade s článkom 26 alebo článkom 30 uvedeného nariadenia môžu vnútroštátnemu správcovi predložiť žiadosť o otvorenie účtu na prevod vydražených kvót v registri Únie. Osoba žiadajúca o otvorenie účtu poskytuje informácie uvedené v prílohe IV.

2. Vnútroštátny správca otvorí účet na prevod vydražených kvót v registri Únie do 20 pracovných dní od prijatia úplného súboru informácií v súlade s odsekom 1 tohto článku a článkom 24 alebo informuje osobu žiadajúcu o otvorenie účtu o zamietnutí tejto žiadosti podľa článku 22.

Článok 16

Otvorenie holdingového účtu prevádzkovateľa v registri Únie

1. Príslušný orgán alebo prevádzkovateľ poskytuje príslušnému vnútroštátnemu správcovi informácie uvedené v prílohe VI do 20 pracovných dní od nadobudnutia účinnosti povolenia na vypúšťanie skleníkových plynov do ovzdušia a vnútroštátnemu správcovi predkladá žiadosť o otvorenie holdingového účtu prevádzkovateľa v registri Únie.

2. Vnútroštátny správca otvorí holdingový účet prevádzkovateľa v registri Únie pre každé zariadenie do 20 pracovných dní od prijatia úplného súboru informácií v súlade s odsekom 1 tohto článku a článkom 24 alebo informuje potenciálneho majiteľa účtu o zamietnutí žiadosti o otvorenie účtu podľa článku 22.

Článok 17

Otvorenie holdingového účtu prevádzkovateľa lietadla v registri Únie

1. Príslušný orgán alebo prevádzkovateľ lietadla poskytne príslušnému vnútroštátnemu správcovi informácie uvedené v prílohe VII do 20 pracovných dní od schválenia monitorovacieho plánu prevádzkovateľa lietadla a vnútroštátnemu správcovi predkladá žiadosť o otvorenie holdingového účtu prevádzkovateľa lietadla v registri Únie.

2. Každý prevádzkovateľ lietadla má jeden holdingový účet prevádzkovateľa lietadla.

3. Prevádzkovatelia lietadla vykonávajúci činnosť v oblasti leteckej dopravy s celkovými ročnými emisiami nižšími, ako je ekvivalent 25 000 ton oxidu uhličitého za rok, alebo prevádzkujúci menej ako 243 letov za obdobie troch po sebe nasledujúcich štvormesačných období môžu poveriť fyzickú osobu alebo právny subjekt ona otvorenie holdingového účtu prevádzkovateľa lietadla a na odovzdanie emisných kvót v ich mene v súlade s článkom 12 ods. 2a smernice 2003/87/ES. Zodpovednosť za plnenie podmienok stále prináleží prevádzkovateľovi lietadla. Prevádzkovateľ lietadla pri poverovaní fyzickej osoby alebo právneho subjektu zabezpečí, že neexistuje žiadny konflikt záujmov medzi poverenou osobou alebo subjektom a príslušným orgánom, vnútroštátnymi správcami, overovateľmi alebo inými orgánmi podliehajúcimi ustanoveniam smernice 2003/87/ES a aktom prijatým na jej vykonávanie. Fyzická osoba alebo právny subjekt v tomto prípade poskytne informácie požadované v súlade s odsekom 1.

4. Vnútroštátny správca otvorí holdingový účet prevádzkovateľa lietadla v registri Únie pre každého prevádzkovateľa lietadla do 40 pracovných dní od prijatia úplného súboru informácií v súlade s odsekom 1 tohto článku a článkom 24 alebo informuje potenciálneho majiteľa účtu o zamietnutí žiadosti o otvorenie účtu podľa článku 22.

5. Stav holdingového účtu prevádzkovateľa lietadla sa zmení zo zablokovaného na otvorený po vložení overených emisií podľa článku 35 ods. 1 – 5 a po zápise údaja o stave plnenia podmienok vypočítaného podľa článku 37 ods. 1, ktorý je väčší ako nula alebo sa rovná nule. Stav účtu sa takisto zmení na otvorený ak vnútroštátny správca prijme žiadosť majiteľa účtu o aktiváciu jeho účtu na účely obchodovania, za predpokladu, že takáto žiadosť obsahuje požadované údaje ustanovené v špecifikáciách pre výmenu údajov a technických špecifikáciách podľa článku 105.

Článok 18

Otvorenie osobného holdingového a obchodného účtu v registri Únie

1. Žiadosť o otvorenie osobného holdingového alebo obchodného účtu v registri Únie predkladá vnútroštátnemu správcovi potenciálny majiteľ účtu. Potenciálny majiteľ účtu poskytuje informácie, ktoré vyžaduje vnútroštátny správca a ktoré zahŕňajú aspoň informácie uvedené v prílohe IV.

2. Členský štát vnútroštátneho správcu môže na otvorenie osobného holdingového účtu alebo obchodného účtu požadovať, aby potenciálni majitelia účtov mali svoje trvalé bydlisko/sídlo alebo miesto registrácie v členskom štáte vnútroštátneho správcu, ktorý účet spravuje.

3. Členský štát vnútroštátneho správcu môže na otvorenie osobného holdingového účtu alebo obchodného účtu požadovať, aby boli potenciálni majitelia účtov zaregistrovaní na účely dane z pridanej hodnoty (DPH) v členskom štáte vnútroštátneho správcu účtu.

4. Vnútroštátny správca otvorí osobný holdingový alebo obchodný účet v registri Únie do 20 pracovných dní od prijatia úplného súboru informácií v súlade s odsekom 1 tohto článku a článkom 24 alebo informuje potenciálneho majiteľa účtu o zamietnutí jeho žiadosti o otvorenie účtu podľa článku 22.

Článok 19

Otvorenie národného holdingového účtu prevádzkovateľa v registri Únie

Príslušný orgán členského štátu dá vnútroštátnemu správcovi pokyn, aby otvoril národný holdingový účet v registri Únie do 20 pracovných dní od prijatia informácií uvedených v prílohe III.

Článok 20

Otvorenie účtov externej obchodnej platformy v registri Únie

1. Externé obchodné platformy môžu predložiť žiadosť o otvorenie účtu externej obchodnej platformy v registri Únie. Táto žiadosť sa predkladá vnútroštátnemu správcovi. Osoba žiadajúca o otvorenie účtu poskytuje informácie, ktoré požaduje vnútroštátny správca. Tieto informácie zahŕňajú aspoň informácie uvedené v prílohe IV a dôkaz o tom, že externá obchodná platforma zaisťuje aspoň rovnakú úroveň bezpečnosti ako register Únie v súlade s týmto nariadením a že má zavedené bezpečnostné opatrenia poskytujúce aspoň takú úroveň ochrany, ktorá zodpovedá schváleniu dodatočného zástupcu účtu podľa požiadavky v článku 23 ods. 3.

2. Vnútroštátni správcovia zabezpečia, že externé obchodné platformy zohľadňujú technické a bezpečnostné požiadavky opísané v špecifikáciách pre výmenu údajov a v technických špecifikáciách ustanovených v článku 105.

3. Vnútroštátny správca otvorí účet externej obchodnej platformy v registri Únie do 20 pracovných dní od prijatia úplného súboru informácií v súlade s odsekom 1 tohto článku a článkom 24 alebo informuje centrálneho správcu alebo osobu žiadajúcu o otvorenie účtu o tom, že sa táto žiadosť zamieta podľa článku 22. Príslušný vnútroštátny správca o otvorení takýchto účtov bezodkladne informuje Komisiu.

4. Schválenie dodatočného splnomocneného zástupcu sa nevyžaduje podľa článku 23 ods. 3 na inicializáciu transakcie v prípade transakcií inicializovaných externými obchodnými platformami.

Článok 21

Otvorenie účtu overovateľa v registri Únie

1. Žiadosť o otvorenie účtu overovateľa v registri Únie sa predkladá vnútroštátnemu správcovi. Osoba žiadajúca o otvorenie účtu poskytuje informácie, ktoré vyžaduje vnútroštátny správca vrátane informácií ustanovených v prílohe III a prílohe V.

2. Vnútroštátny správca otvorí účet overovateľa v registri Únie do 20 pracovných dní od prijatia úplného súboru informácií v súlade s odsekom 1 tohto článku a v súlade s článkom 24 alebo informuje potenciálneho majiteľa účtu o zamietnutí jeho žiadosti podľa článku 22.

Článok 22

Zamietnutie žiadosti o otvorenie účtu

1. Vnútroštátny správca overuje, či sú informácie a dokumenty poskytnuté na otvorenie účtu úplné, aktuálne, presné a pravdivé.

2. Vnútroštátny správca môže žiadosť o otvorenie účtu zamietnuť:

a) ak sú poskytnuté informácie a dokumenty neúplné, neaktuálne alebo inak nepresné či nepravdivé;

b) ak je potenciálny majiteľ účtu alebo v prípade, že ide o právnickú osobu, ktorýkoľvek z riaditeľov potenciálneho majiteľa účtu predmetom vyšetrovania alebo bol počas predchádzajúcich piatich rokov odsúdený za účasť na podvode zahŕňajúcom emisné kvóty alebo kjótske jednotky, praní špinavých peňazí, financovaní terorizmu alebo na inej závažnej trestnej činnosti, na ktorú možno účet zneužiť;

c) ak má vnútroštátny správca dôvodné podozrenie, že účet možno zneužiť na účasť na podvode zahŕňajúcom emisné kvóty alebo kjótske jednotky, pranie špinavých peňazí, financovanie terorizmu alebo na inú závažnú trestnú činnosť;

d) z dôvodu ustanoveného vo vnútroštátnom práve.

3. Ak vnútroštátny správca zamietne otvorenie účtu, osoba žiadajúca o otvorenie účtu môže proti tomu namietať podľa vnútroštátnych právnych predpisov prostredníctvom príslušného orgánu, ktorý buď vydá pokyn, aby vnútroštátny správca otvoril účet, alebo potvrdí zamietnutie v odôvodnenom rozhodnutí, s prihliadnutím na požiadavky vnútroštátneho práva, ktoré sledujú legitímny cieľ zlučiteľný s týmto nariadením a ktoré sú primerané.

Článok 23

Splnomocnení zástupcovia

1. Každý účet s výnimkou účtu overovateľa má mať aspoň dvoch splnomocnených zástupcov. Účet overovateľa má mať aspoň jedného splnomocneného zástupcu. Splnomocnení zástupcovia iniciujú transakcie a iné procesy v mene majiteľa účtu.

2. Okrem splnomocnených zástupcov uvedených v odseku 1 môžu mať účty aj splnomocnených zástupcov, ktorí majú k účtom prístup len na účely prezerania.

3. Účty môžu mať jedného alebo viacerých dodatočných splnomocnených zástupcov. Na inicializáciu transakcie sa okrem súhlasu splnomocneného zástupcu vyžaduje aj súhlas dodatočného splnomocneného zástupcu s výnimkou:

a) prevodov na účet, ktorý je uvedený v zozname dôveryhodných účtov v registri Únie majiteľa účtu,

b) transakcií iniciovaných externými obchodnými platformami, ktorých účty sú otvorené v súlade s článkom 20; a

c) výmen kvót v súlade s článkom 60, odovzdania kvót v súlade s článkom 67, zrušenie kvót v súlade s článkom 68 a stornovanie kjótskych jednotiek v súlade s článkom 69, ak nebol navrhnutý dodatočný splnomocnený zástupca. V takom prípade iniciovanie transakcie potvrdí iný splnomocnený zástupca účtu.

4. Majitelia účtov môžu umožniť prístup k svojim účtom prostredníctvom externej obchodnej platformy. Takíto majitelia účtov môžu za splnomocneného zástupcu navrhnúť osobu, ktorá je už splnomocneným zástupcom účtu externej obchodnej platformy.

5. Ak splnomocnený zástupca nemá prístup k registru Únie z technických alebo iných dôvodov, vnútroštátny správca môže iniciovať transakcie v mene splnomocneného zástupcu na požiadanie za predpokladu, že vnútroštátny správca takéto žiadosti povoľuje a že prístup k účtu nebol pozastavený v súlade s týmto nariadením.

6. V špecifikáciách pre výmenu údajov a v technických špecifikáciách sa môže stanoviť maximálny počet splnomocnených zástupcov a dodatočných splnomocnených zástupcov pre každý typ účtu.

7. Splnomocnení zástupcovia a dodatoční splnomocnení zástupcovia sú fyzické osoby, ktoré dovŕšili vek 18 rokov. V prípade jedného účtu platí, že splnomocnenými zástupcami a dodatočnými splnomocnenými zástupcami sú rôzne osoby, kým jedna a tá istá osoba môže byť splnomocneným zástupcom alebo dodatočným splnomocneným zástupcom pre viaceré účty. Členský štát vnútroštátneho správcu môže s výnimkou účtov overovateľov požadovať, aby aspoň jeden zo splnomocnených zástupcov účtu mal trvalé bydlisko v danom členskom štáte.

Článok 24

Menovanie a schvaľovanie splnomocnených zástupcov a dodatočných splnomocnených zástupcov

1. Pri žiadosti o otvorenie účtu potenciálny majiteľ účtu vymenuje splnomocnených zástupcov a dodatočných splnomocnených zástupcov v súlade s článkom 23.

2. Pri vymenúvaní splnomocneného zástupcu alebo dodatočného splnomocneného zástupcu majiteľ účtu poskytuje informácie, ktoré požaduje správca. Tieto informácie zahŕňajú aspoň informácie uvedené v prílohe VIII.

3. Vnútroštátny správca schvaľuje splnomocneného zástupcu alebo dodatočného splnomocneného zástupcu do 20 pracovných dní od prijatia úplného súboru informácií požadovaných v súlade s odsekom 2 alebo informuje majiteľa účtu o jeho zamietnutí. Ak si overovanie informácií o nominantovi vyžaduje viac času, správca môže proces overovania predĺžiť až o ďalších 20 pracovných dní a o tomto predĺžení informuje majiteľa účtu.

4. Vnútroštátny správca overuje, či sú informácie a dokumenty poskytnuté pri vymenúvaní splnomocneného zástupcu alebo dodatočného splnomocneného zástupcu úplné, aktuálne, presné a pravdivé.

5. Vnútroštátny správca môže zamietnuť schválenie splnomocneného zástupcu alebo dodatočného splnomocneného zástupcu:

a) ak sú poskytnuté informácie a dokumenty neúplné, neaktuálne alebo inak nepresné či nepravdivé;

b) ak je potenciálny zástupca predmetom vyšetrovania alebo bol počas predchádzajúcich piatich rokov odsúdený za účasť na podvode zahŕňajúcom emisné kvóty alebo kjótske jednotky, praní špinavých peňazí, financovaní terorizmu alebo na inej závažnej trestnej činnosti, na ktorú možno účet zneužiť;

c) z dôvodu ustanoveného vo vnútroštátnom práve.

6. Ak vnútroštátny správca zamietol schválenie splnomocneného zástupcu alebo dodatočného splnomocneného zástupcu, majiteľ účtu môže proti tomu namietať podľa vnútroštátnych právnych predpisov prostredníctvom príslušného orgánu, ktorý buď vydá pokyn, aby vnútroštátny správca schválil zástupcu, alebo potvrdí zamietnutie v odôvodnenom rozhodnutí, s prihliadnutím na požiadavky vnútroštátneho práva, ktoré sledujú legitímny cieľ zlučiteľný s týmto nariadením a ktoré sú primerané.

Článok 25

Aktualizácia informácií o účtoch a splnomocnených zástupcoch

1. Všetci majitelia účtov informujú do desiatich pracovných dní vnútroštátneho správcu o zmenách informácií predložených na otvorenie účtu. Majitelia účtov navyše do 31. decembra každého roku potvrdzujú vnútroštátnemu správcovi, že informácie týkajúce sa ich účtov sú ešte stále úplné, aktuálne, presné a pravdivé.

2. V prípade, že došlo k fúzii dvoch alebo viacerých prevádzkovateľov lietadiel alebo k ich oddeleniu, prevádzkovatelia lietadiel oznámia túto skutočnosť do 10 pracovných dní správcovi svojho účtu.

3. Oznámenie zmien je podložené informáciami, ktoré požaduje vnútroštátny správca v súlade s týmto oddielom. Príslušný vnútroštátny správca schvaľuje aktualizáciu informácií do 15 pracovných dní od prijatia takéhoto oznámenia a podkladových informácií. Správca môže odmietnuť aktualizovať informácie v súlade s článkom 24 ods. 4 a 5. Majiteľ účtu musí byť informovaný o každom takomto zamietnutí. S námietkou voči takémuto zamietnutiu sa možno obrátiť na príslušný orgán alebo dotknutý orgán podľa vnútroštátnych právnych predpisov v súlade s článkom 22.

4. Vnútroštátny správca aspoň raz za tri roky preskúma, či sú informácie predložené na otvorenie účtu aj naďalej úplné, aktuálne, presné a pravdivé, a v prípade potreby požiada majiteľa účtu, aby ho upovedomil o každej zmene.

5. Majiteľ holdingového účtu prevádzkovateľa môže predať svoj holdingový účet prevádzkovateľa alebo ho previesť len spolu so zariadením prepojeným s holdingovým účtom prevádzkovateľa.

6. S výhradou odseku 5 majiteľ účtu nesmie predať vlastníctvo svojho účtu inej osobe ani ho na inú osobu previesť.

7. Splnomocnený zástupca alebo dodatočný splnomocnený zástupca nesmie previesť svoj štatút na inú osobu.

8. Majiteľ účtu môže požadovať odvolanie splnomocneného zástupcu z účtu. Vnútroštátny správca po prijatí žiadosti pozastaví prístup splnomocneného zástupcu alebo dodatočného splnomocneného zástupcu. Príslušný správca odvolá splnomocneného zástupcu do 10 pracovných dní od doručenia takejto žiadosti.

9. Majiteľ účtu môže navrhnúť nových splnomocnených zástupcov alebo dodatočných splnomocnených zástupcov v súlade s článkom 24.

10. Ak sa zmení riadiaci členský štát prevádzkovateľa lietadla v súlade s postupom ustanoveným v článku 18a smernice 2003/87/ES alebo v dôsledku rozšírenia Únie, centrálny správca oznámi vnútroštátnemu správcovi aktuálne informácie o zodpovedajúcom holdingovom účte prevádzkovateľa lietadla. Ak sa zmení správca holdingového účtu prevádzkovateľa lietadla, nový správca môže od prevádzkovateľa lietadla požadovať predloženie informácií poskytnutých pri žiadosti o otvorenie účtu, ktoré požaduje v súlade s článkom 17, a informácií o splnomocnených zástupcoch, ktoré požaduje v súlade s článkom 24.

11. S výhradou odseku 10 členský štát zodpovedný za riadenie účtu ostáva nezmenený.

Článok 26

Zoznam dôveryhodných účtov

1. Účty na prevod vydražených kvót, holdingové a obchodné účty môžu mať v registri Únie zoznam dôveryhodných účtov.

2. Do zoznamu dôveryhodných účtov sa automaticky zaraďujú účty toho istého majiteľa účtu.

3. Zmeny v zozname dôveryhodných účtov sa inicializujú a dokončujú prostredníctvom postupu ustanoveného v článku 39 v prípade prevodov uvedených v oddiele 6 kapitoly 2 hlavy II. Zmenu musí potvrdiť dodatočný splnomocnený zástupca alebo, ak nebol navrhnutý žiadny dodatočný splnomocnený zástupca, ďalší splnomocnený zástupca. Lehota uvedená v článku 39 ods. 3 sa neuplatňuje na vypustenie účtov zo zoznamu dôveryhodných účtov. Pre všetky ostatné zmeny v zozname dôveryhodných účtov je lehota sedem dní.







Oddiel 3

Zatvorenie účtov

Článok 27

Zatvorenie účtov

S výhradou článku 32 ods. 1 správca zatvorí účet do 10 pracovných dní od prijatia žiadosti majiteľa účtu o zatvorenie účtu iného než účty uvedené v článkoch 28, 29, 30 a 31.

Článok 28

Zatvorenie holdingových účtov prevádzkovateľa

1. Príslušný orgán informuje vnútroštátneho správcu do 10 pracovných dní o zrušení alebo pozastavení platnosti povolenia na emisie skleníkových plynov alebo o tom, že dostal informácie o ukončení prevádzky zariadenia. Vnútroštátny správca zaznamenáva príslušný dátum v registri Únie do desiatich pracovných dní od takéhoto oznámenia.

2. Vnútroštátny správca môže zatvoriť holdingový účet prevádzkovateľa do 30. júna roku nasledujúceho po roku ukončenia prevádzky zariadenia alebo zrušenia či pozastavenia platnosti povolenia na vypúšťanie skleníkových plynov do ovzdušia, ak príslušné zariadenie odovzdalo množstvo kvót, ktoré sa rovná alebo je väčšie ako množstvo jeho overených emisií a nie je dočasne vylúčené podľa článku 27 smernice 2003/87/ES.

Článok 29

Zatvorenie holdingových účtov prevádzkovateľa lietadla

Holdingové účty prevádzkovateľa lietadla môže zatvoriť len vnútroštátny správca, ak mu dal na to pokyn príslušný orgán, ktorý na základe oznámenia majiteľa účtu alebo iného dôkazu zistil, že prevádzkovateľ lietadla sa zlúčil s iným prevádzkovateľom lietadla alebo že prevádzkovateľ lietadla prestal natrvalo vykonávať všetky svoje činnosti, na ktoré sa vzťahuje príloha I k smernici 2003/87/ES.

Článok 30

Zatvorenie účtov overovateľa

1. Vnútroštátny správca do desiatich pracovných dní od doručenia žiadosti overovateľa o zatvorenie jeho účtu zatvorí účet overovateľa.

2. Príslušný orgán môže dať pokyn na zatvorenie účtu overovateľa aj vnútroštátnemu správcovi v prípade, ak je splnená jedna z týchto podmienok:

a) platnosť akreditácie overovateľa sa skončila alebo mu bola odobratá;

b) overovateľ prestal vykonávať svoje činnosti.

Článok 31

Zatvorenie účtu na zabezpečenie súladu s rozhodnutím o spoločnom úsilí

1. Centrálny správca zatvorí účet na zabezpečenie súladu s rozhodnutím o spoločnom úsilí nie skôr ako jeden mesiac po určení údaja o stave plnenia podmienok pre tento účet v súlade s článkom 79, a to najneskôr 21. decembra a po predchádzajúcom upovedomení majiteľa účtu.

2. Centrálny správca zabezpečí, že register Únie uskutoční prevod medzinárodných kreditov, tCER a lCER využitých v súlade s článkom 81 na príslušný vyraďovací účet KP.

3. Ak sa priamy prevod na príslušný vyraďovací účet KP zakazuje na základe pravidiel pre transakcie vzťahujúce sa na ITL vypracovaný v rámci Kjótskeho protokolu, medzinárodné kredity, tCER a lCER, ktoré sa použili na plnenie podmienok, sa prevedú najskôr na osobitný holdingový účet zriadený na tento účel vnútroštátnym správcom.

4. Pri zatváraní účtu na zabezpečenie súladu s rozhodnutím o spoločnom úsilí centrálny správca zabezpečí, že register Únie prevedie zostávajúce AEA z účtu na zabezpečenie súladu s rozhodnutím o spoločnom úsilí na účet pre zrušenie rozhodnutia o spoločnom úsilí.

Článok 32

Kladný zostatok na zatváraných účtoch

1. Ak existuje kladný zostatok emisných kvót alebo kjótskych jednotiek na účte, ktorý má správca zatvoriť v súlade s článkami 27, 28 a 29, správca najprv požiada majiteľa účtu, aby špecifikoval iný účet, na ktorý sa takéto emisné kvóty alebo kjótske jednotky prevedú. Ak majiteľ účtu neodpovedal na žiadosť správcu do 40 pracovných dní, správca prevedie emisné kvóty a kjótske jednotky na svoj národný holdingový účet.

2. Ak je kladný zostatok emisných kvót alebo kjótskych jednotiek na účte, ku ktorému bol pozastavený prístup v súlade s článkom 34, príslušný orgán môže požadovať bezodkladný prevod emisných kvót a kjótskych jednotiek na príslušný národný účet.

Článok 33

Zatvorenie účtov a odvolanie splnomocneného zástupcu na podnet správcu

1. Ak v primeranom čase nedôjde k vyriešeniu situácie vedúcej k pozastaveniu prístupu k účtom podľa článku 34 ani napriek opakovaným výzvam, príslušný orgán môže dať vnútroštátnemu správcovi pokyn, aby zatvoril tie účty, ku ktorým je pozastavený prístup, alebo v prípade holdingových účtov prevádzkovateľa alebo holdingových účtov prevádzkovateľa lietadla upravil stav účtov, ku ktorým je pozastavený prístup, na zablokovaný, a to dovtedy, kým príslušný orgán neurčí, že sa vyriešila situácia, ktorá viedla k pozastaveniu prístupu.

2. Ak je na osobnom holdingovom účte alebo obchodnom účte nulový zostatok a počas jedného roka neboli zaznamenané nijaké transakcie, vnútroštátny správca môže informovať majiteľa účtu o tom, že osobný holdingový účet alebo obchodný účet bude do 40 pracovných dní zatvorený, pokiaľ vnútroštátny správca nedostane od majiteľa účtu žiadosť o ponechanie účtu. Ak vnútroštátny správca takúto žiadosť od majiteľa účtu nedostane, vnútroštátny správca môže účet zatvoriť.

3. Vnútroštátny správca zatvorí holdingový účet prevádzkovateľa po pokyne príslušného orgánu, ak sa nemožno odôvodnene domnievať, že dôjde k odovzdaniu ďalších emisných kvót.

4. Vnútroštátny správca môže odvolať splnomocneného zástupcu alebo dodatočného splnomocneného zástupcu, ak sa domnieva, že schválenie splnomocneného zástupcu alebo dodatočného splnomocneného zástupcu malo byť na základe článku 24 ods. 3 zamietnuté, a to najmä v prípade, ak zistí, že dokumenty a údaje o totožnosti poskytnuté pri nominácii boli neúplné, neaktuálne alebo inak nepresné či nepravdivé.

5. Majiteľ účtu sa do 30 kalendárnych dní môže obrátiť s námietkou proti zmene stavu svojho účtu v súlade s odsekom 1 alebo proti odvolaniu splnomocneného zástupcu alebo dodatočného splnomocneného zástupcu v súlade s odsekom 4 na orgán príslušný podľa vnútroštátneho práva, ktorý buď vydá pokyn, aby vnútroštátny správca obnovil účet alebo znovu vymenoval splnomocneného zástupcu alebo dodatočného splnomocneného zástupcu, alebo potvrdí zmenu stavu účtu alebo odvolanie v odôvodnenom rozhodnutí, s prihliadnutím na požiadavky vnútroštátneho práva, ktoré sledujú legitímny cieľ zlučiteľný s týmto nariadením a ktoré sú primerané.







Oddiel 4

Pozastavenie prístupu k účtom

Článok 34

Pozastavenie prístupu k účtom

1. Správca môže pozastaviť prístup splnomocneného zástupcu alebo dodatočného splnomocneného zástupcu k akémukoľvek účtu v registri alebo k procesom, ku ktorým by mal splnomocnený zástupca inak prístup, v prípade, ak sa správca odôvodnene domnieva, že sa splnomocnený zástupca pokúsil:

a) o prístup k účtom alebo procesom, na ktorý nie je oprávnený;

b) opakovane o prístup k účtom alebo procesom s použitím nesprávneho užívateľského mena a hesla alebo

c) ohroziť bezpečnosť, dostupnosť, integritu alebo dôvernosť registra Únie či EUTL alebo údajov, ktoré sa v nich spracovávajú či uchovávajú.

2. Správca môže pozastaviť prístup všetkých splnomocnených zástupcov alebo dodatočných splnomocnených zástupcov konkrétneho účtu, ak je splnená jedna z týchto podmienok:

a) došlo k úmrtiu majiteľa účtu bez vymenovania jeho právneho nástupcu alebo majiteľ účtu ako právnická osoba zanikol;

b) majiteľ účtu nezaplatil poplatky;

c) majiteľ účtu porušil všeobecné podmienky platné pre daný účet;

d) majiteľ účtu nesúhlasil so zmenami vo všeobecných podmienkach, ktoré ustanovil vnútroštátny správca alebo centrálny správca;

e) majiteľ účtu neoznámil zmeny v informáciách o účte alebo neposkytol dôkazy týkajúce sa zmien v informáciách o účte alebo ►C1 dôkazy týkajúce sa nových požiadaviek na informácie o účte ◄ ;

f) majiteľ účtu nezabezpečil pre daný účet požadovaný minimálny počet splnomocnených zástupcov;

g) majiteľ účtu nezabezpečil súlad s požiadavkou členského štátu, na základe ktorej musí mať splnomocnený zástupca trvalé bydlisko v členskom štáte vnútroštátneho správcu;

h) majiteľ účtu nezabezpečil súlad s požiadavkou členského štátu, na základe ktorej musí mať majiteľ účtu trvalé bydlisko alebo miesto registrácie v členskom štáte správcu účtu.

3. Správca môže pozastaviť prístup všetkých splnomocnených zástupcov alebo dodatočných splnomocnených zástupcov ku konkrétnemu účtu a neumožniť inicializovať procesy z tohto účtu:

a) maximálne počas štyroch týždňov, ak má správca dôvodné podozrenie, že účet sa zneužil alebo sa zneužije na účasť na podvode, pranie špinavých peňazí, financovanie terorizmu, korupciu alebo na inú závažnú trestnú činnosť, alebo

b) na základe ustanovení vnútroštátneho práva, ktoré sledujú legitímny cieľ, a v súlade s nimi.

4. Vnútroštátny správca môže pozastaviť prístup k účtu, ak sa domnieva, že otvorenie účtu sa malo zamietnuť v súlade s článkom 22, alebo majiteľ účtu už nespĺňa požiadavky na otvorenie účtu.

5. Správca účtu zruší pozastavenie prístupu bezodkladne potom, ako sa vyrieši situácia, ktorá k nemu viedla.

6. Majiteľ účtu sa do 30 kalendárnych dní môže obrátiť s námietkou proti pozastaveniu prístupu v súlade s odsekmi 1 a 3 na príslušný orgán alebo dotknutý orgán podľa vnútroštátnych právnych predpisov a tento orgán buď vydá pokyn, aby vnútroštátny správca obnovil prístup, alebo potvrdí pozastavenie prístupu v odôvodnenom rozhodnutí, s prihliadnutím na požiadavky vnútroštátneho práva, ktoré sledujú legitímny cieľ zlučiteľný s týmto nariadením a ktoré sú primerané.

7. Príslušný orgán resp. Komisia môže tiež dať pokyn vnútroštátnemu správcovi resp. centrálnemu správcovi na pozastavenie prístupu z jedného z dôvodov uvedených v odsekoch 1, 2, 3 a 4.

8. Vykonanie pozastavenia prístupu môžu na základe vnútroštátneho práva a v súlade s ním požadovať od správcu aj vnútroštátne orgány činné v trestnom konaní.

9. V prípade pozastavenia prístupu k účtu externej obchodnej platformy správca pozastavuje aj prístup, ktorý umožňuje externej obchodnej platforme prístup k užívateľským účtom v súlade s článkom 23 ods. 4. V prípade pozastavenia prístupu splnomocnených zástupcov a dodatočných splnomocnených zástupcov účtu externej obchodnej platformy správca pozastavuje aj prístup tých zástupcov, ktorým umožnil prístup majiteľ účtu prostredníctvom externej obchodnej platformy v súlade s článkom 23 ods. 4.

10. Ak v dôsledku pozastavenia prístupu v súlade s týmto článkom majiteľ holdingového účtu prevádzkovateľa alebo holdingového účtu prevádzkovateľa lietadla nemôže uskutočniť odovzdanie 10 pracovných dní pred uplynutím lehoty na odovzdanie stanovenej v článku 12 ods. 2a a 3 smernice 2003/87/ES, vnútroštátny správca odovzdá množstvo emisných kvót určené majiteľom účtu v prípade, ak ho o to majiteľ účtu požiada.







HLAVA II

OSOBITNÉ USTANOVENIA PRE REGISTER ÚNIE TÝKAJÚCE SA SYSTÉMU OBCHODOVANIA S EMISIAMI







KAPITOLA 1

Overené emisie a dodržiavanie súladu

Článok 35

Údaje o overených emisiách pre prevádzkovateľa zariadenia alebo lietadla

1. Kedykoľvek to vyžadujú vnútroštátne právne predpisy, každý prevádzkovateľ a prevádzkovateľ lietadla vyberá overovateľa zo zoznamu overovateľov registrovaných u vnútroštátneho správcu spravujúceho jeho účet. Ak je prevádzkovateľ alebo prevádzkovateľ lietadla aj overovateľom, sám seba nemôže zvoliť za overovateľa.

2. Zápis údajov o emisiách za predchádzajúci rok uskutočňuje do 31. marca vnútroštátny správca, príslušný orgán alebo v prípade rozhodnutia príslušného orgánu majiteľ účtu či overovateľ.

3. Údaje o ročných emisiách sa predkladajú pomocou formulára uvedeného v prílohe IX.

4. Po overení s uspokojivým výsledkom v súlade s článkom 15 ods. 1 smernice 2003/87/ES, predmetom ktorého je správa prevádzkovateľa o emisiách zo zariadenia počas predchádzajúceho roku alebo správa prevádzkovateľa lietadla o emisiách zo všetkých činností leteckej dopravy ním vykonaných počas predchádzajúceho roku, overovateľ alebo príslušný orgán schváli ročné overené emisie.

5. Emisie schválené v súlade s odsekom 4 označuje vnútroštátny správca alebo príslušný orgán v registri Únie ako overené. Príslušný orgán môže rozhodnúť, že zodpovednosť za označovanie emisií v registri Únie ako overených emisií bude namiesto vnútroštátneho správcu niesť overovateľ.

6. Príslušný orgán môže dať vnútroštátnemu správcovi pokyn, aby opravil ročné overené emisie v prípade zariadenia alebo prevádzkovateľa lietadla s cieľom zabezpečiť súlad s článkami 14 a 15 smernice 2003/87/ES, a to zápisom opravených overených alebo odhadovaných emisií do registra Únie v prípade daného zariadenia alebo prevádzkovateľa lietadla za daný rok.

7. Ak 1. mája každého roka nebol v registri Únie zaznamenaný žiadny údaj o overených emisiách v prípade zariadenia alebo prevádzkovateľa lietadla za predchádzajúci rok, alebo sa dokázalo, že údaj o overených emisiách je nesprávny, do registra Únie sa zapisuje náhradný odhadovaný údaj o emisiách vypočítaný čo možno najpresnejšie v súlade s článkami 14 a 15 smernice 2003/87/ES.

Článok 36

Blokovanie účtov z dôvodu nepredloženia údajov o overených emisiách

1. Ak 1. apríla každého roka neboli v registri Únie zaznamenané ročné overené emisie zariadenia alebo prevádzkovateľa lietadla za predchádzajúci rok, centrálny správca zabezpečí, že v registri Únie sa upraví stav príslušného holdingového účtu prevádzkovateľa alebo holdingového účtu prevádzkovateľa lietadla na zablokovaný.

2. Keď sa do registra Únie zaznamenajú všetky chýbajúce overené emisie zariadenia alebo prevádzkovateľa lietadla za daný rok, centrálny správca zabezpečí, že v registri Únie sa stav účtu upraví na otvorený.

Článok 37

Výpočet údajov o stave plnenia podmienok

1. Centrálny správca zabezpečí, že register Únie stanovuje 1. mája každého roku údaj o stave plnenia podmienok za predchádzajúci rok pre každého prevádzkovateľa zariadenia a lietadla s otvoreným alebo zablokovaným holdingovým účtom prevádzkovateľa alebo holdingovým účtom prevádzkovateľa lietadla vypočítaním súčtu všetkých emisných kvót odovzdaných za aktuálne obdobie a odpočítaním súčtu všetkých overených emisií za aktuálne obdobie až do súčasného roku (vrátane) a pripočítaním opravného faktora.

2. Opravný faktor uvedený v odseku 1 sa rovná nule v prípade, ak bol údaj o stave plnenia podmienok za posledný rok predchádzajúceho obdobia väčší ako nula, ale v prípade, ak je tento údaj menší ako nula alebo rovný nule, ostane rovnaký ako údaj o stave plnenie podmienok za posledný rok predchádzajúceho obdobia.

3. Centrálny správca zabezpečí, že v registri Únie sa zaznamenáva údaj o stave plnenia podmienok v prípade každého prevádzkovateľa zariadenia a lietadla za každý rok.







KAPITOLA 2

Transakcie







Oddiel 1

Všeobecné

Článok 38

Transakcie výslovne stanovené v tomto nariadení pre príslušný typ účtu sa iniciujú len z daného typu účtu.

Článok 39

Vykonávanie prevodov

1. V prípade všetkých transakcií uvedených v tejto kapitole, ktoré neinicializuje externá obchodná platforma, vyžaduje register Únie pred tým, než možno inicializovať transakciu, potvrdenie iným kanálom. Transakcia sa inicializuje len vtedy, ak dodatočný splnomocnený zástupca, prípadne ďalší zástupca účtu, od ktorého sa požaduje súhlas podľa článku 23 ods. 3, potvrdil transakciu iným kanálom.

2. V prípade všetkých prevodov uvedených v článku 64 a oddiele 8 tejto kapitoly sa prevod inicializuje ihneď, ak je potvrdený v čase od 10.00 hod. do 16.00 hod. stredoeurópskeho času v dňoch od pondelka do piatku (vrátane) s výnimkou štátnych sviatkov v členských štátoch, ktoré sa rozhodli pozastaviť plynutie lehoty podľa odseku 3.

Prevod potvrdený v inom čase sa inicializuje v ten istý deň, od pondelka do piatka s výnimkou štátnych sviatkov, ako sa uvádza v prvom pododseku, o 10.00 hod. stredoeurópskeho času, ak sa potvrdí pred 10.00 hod. stredoeurópskeho času alebo v nasledujúci deň, od pondelka do piatka s výnimkou štátnych sviatkov, ako sa uvádza v prvom pododseku, o 10.00 hod. stredoeurópskeho času, ak sa potvrdí po 16.00 hod. stredoeurópskeho času.

3. V prípade všetkých prevodov kvót a kjótskych jednotiek uvedených v článkoch 64 a 65 a v prípade všetkých prevodov uvedených v článku 66 na účty, ktoré nie sú na zozname dôveryhodných účtov majiteľa obchodného účtu, musí od momentu inicializácie prevodu po jeho oznámenie na účely finalizácie podľa článku 104 uplynúť 26-hodinová lehota. Plynutie tejto lehoty sa pozastavuje v čase od 0.00 hod. do 24.00 hod. stredoeurópskeho času v soboty a nedele. Členské štáty sa takisto môžu rozhodnúť pozastaviť plynutie tejto lehoty v čase od 0.00 hod. do 24.00 hod. stredoeurópskeho času počas štátnych sviatkov v danom roku za predpokladu, že takéto rozhodnutie zverejnia do 1. decembra predchádzajúceho roku.

4. Ak má zástupca účtu podozrenie, že bol prevod inicializovaný podvodom, zástupca účtu môže najneskôr dve hodiny pred skončením lehoty stanovenej v odseku 3 požiadať vnútroštátneho správcu, prípadne centrálneho správcu o zrušenie prevodu v mene zástupcu účtu ešte pred tým, ako sa prevod oznámi na účely finalizácie. Majiteľ účtu bezodkladne informuje o podozrení z podvodu príslušný vnútroštátny orgán činný v trestnom konaní. Táto správa sa do siedmich dní musí postúpiť vnútroštátnemu správcovi, prípadne centrálnemu správcovi.

5. Po inicializácii podľa odsekov 1 a 2 sa všetkým zástupcom účtu zasiela oznámenie o navrhovanej inicializácii prevodu.

Článok 40

Povaha kvót a konečnosť transakcií

1. Kvóta alebo kjótska jednotka je vymeniteľný nástroj v dematerializovanej podobe, s ktorým sa dá obchodovať na trhu.

2. Dematerializovaná povaha kvót a kjótskych jednotiek znamená, že záznam v registri Únie predstavuje dostatočný dôkaz prima facie o nároku na kvótu alebo kjótsku jednotku a o akejkoľvek inej operácii, ktorej zápis do registra Únie sa vyžaduje alebo povoľuje podľa tohto nariadenia.

3. Vymeniteľnosť kvót a kjótskych jednotiek znamená, že akékoľvek povinnosti v súvislosti s obnovou či náhradou, ktoré môžu vyplynúť z vnútroštátneho práva, pokiaľ ide o kvótu alebo kjótsku jednotku, sa vzťahujú len na vecnú kvótu alebo kjótsku jednotku. S výhradou článku 70 a procesu rekonciliácie podľa článku 103 je transakcia konečná a neodvolateľná po svojej finalizácii v súlade s článkom 104. Bez toho, aby bolo dotknuté akékoľvek ustanovenie vnútroštátneho práva alebo oprava podľa vnútroštátneho práva, ktorá by mohla viesť k požiadavke alebo príkazu na vykonanie novej transakcie, žiadny zákon, predpis ani prax v súvislosti so zrušením zmlúv a transakcií nevedie v registri k spätnému zrušeniu transakcie, ktorá je podľa tohto nariadenia konečná a neodvolateľná.

Majiteľovi účtu ani tretej strane sa nebráni pri uplatňovaní akéhokoľvek práva alebo nároku vyplývajúceho zo základnej transakcie podľa zákona okrem iného na obnovu, náhradu alebo náhradu škody v súvislosti s transakciou, ktorá je v registri Únie konečná, napríklad v prípade podvodu alebo technickej chyby, pokiaľ to nevedie k náprave, zrušeniu alebo spätnému zrušeniu transakcie v registri Únie.

4. Kupujúci a majiteľ kvóty alebo kjótskej jednotky konajúci v dobrej viere získava nárok na kvótu alebo kjótsku jednotku bez akéhokoľvek narušenia nároku prevádzajúceho subjektu.







Oddiel 2

Vytváranie kvót

Článok 41

Vytváranie kvót

1. Centrálny správca môže vytvoriť účet EÚ pre celkové množstvo kvót, účet EÚ pre celkové množstvo kvót pre leteckú dopravu, účet EÚ pre aukcie, účet EÚ pre aukcie pre leteckú dopravu a v prípade potreby účet EÚ pre výmenu kreditov a účet EÚ pre medzinárodné kredity a vytvára alebo ruší účty a kvóty podľa toho, ako je potrebné na základe aktov práva Únie vrátane možných požiadaviek ustanovených v článku 3e ods. 3, článku 9, 9a a článku 10a ods. 8 a článku 11a smernice 2003/87/ES, článku 10 ods. 1 nariadenia (EÚ) č. 1031/2010 alebo článku 41 ods. 1 nariadenia (EÚ) č. 920/2010.

2. Komisia dá v primeranom čase pokyn centrálnemu správcovi, aby vytvoril množstvo všeobecných kvót, ktoré sa bude rovnať celkovému množstvu stanovenému v súlade s článkom 2 ods. 1 rozhodnutia Komisie 2010/670/EU ( 4 ), alebo aby previedol tieto kvóty na účty zriadené na účely článku 10a ods. 8 smernice 2003/87/ES.

3. Centrálny správca zabezpečí, že register Únie priradí každej kvóte jedinečný identifikačný kód jednotky pri jej vytvorení.







Oddiel 3

Prevody medzi účtami pred konaním aukcií a pridelením kvót

Článok 42

Prevod všeobecných kvót, s ktorými sa má obchodovať formou aukcie

1. Centrálny správca prevedie v primeranom čase v mene príslušného aukcionára vymenovaného v súlade s nariadením (EÚ) č. 1031/2010 všeobecné kvóty z účtu EÚ pre celkové množstvo kvót na účet EÚ pre aukcie v množstve zodpovedajúcom ročným množstvám stanoveným podľa článku 10 uvedeného nariadenia.

2. V prípade úprav ročných množstiev v súlade s článkom 14 nariadenia (EÚ) č. 1031/2010 centrálny správca prevedie zodpovedajúce množstvo všeobecných kvót z účtu EÚ pre celkové množstvo kvót na účet EÚ pre aukcie alebo prípadne z účtu EÚ pre aukcie na účet EÚ pre celkové množstvo kvót.

Článok 43

Prevod všeobecných kvót, ktoré sa majú prideliť bezodplatne

Centrálny správca prevedie v primeranom čase všeobecné kvóty z účtu EÚ pre celkové množstvo kvót na účet EÚ pre prideľovanie v množstve zodpovedajúcom súčtu kvót pridelených bezodplatne podľa národných alokačných tabuliek každého členského štátu.

Článok 44

Prevod všeobecných kvót na účely rezervy pre nových účastníkov

1. Centrálny správca prevedie v primeranom čase všeobecné kvóty z účtu EÚ pre celkové množstvo kvót na účet EÚ pre rezervu pre nových účastníkov v množstve zodpovedajúcom piatim percentám množstva kvót pre celú Úniu stanoveného na základe rozhodnutí prijatých podľa článkov 9 a 9a smernice 2003/87/ES, pričom toto množstvo sa zníži o množstvo, ktoré sa má vytvoriť podľa článku 41 ods. 2 tohto nariadenia.

2. Ak sa množstvo kvót pre celú Úniu zvýši na základe rozhodnutia prijatého podľa článkov 9 a 9a smernice 2003/87/ES, centrálny správca prevedie ďalšie všeobecné kvóty z účtu EÚ pre celkové množstvo kvót na účet EÚ pre rezervu pre nových účastníkov v množstve zodpovedajúcom piatim percentám daného zvýšenia množstva kvót pre celú Úniu.

3. Ak sa množstvo kvót pre celú Úniu zníži na základe rozhodnutia prijatého podľa článkov 9 a 9a smernice 2003/87/ES, centrálny správca zruší všeobecné kvóty na účte EÚ pre rezervu pre nových účastníkov v množstve zodpovedajúcom piatim percentám daného zníženia množstva kvót pre celú Úniu.

4. V prípade pridelenia novým účastníkom alebo pridelenia novým účastníkom po významnom zvýšení kapacity podľa článkov 19 a 20 rozhodnutia 2011/278/EÚ centrálny správca prevedie výsledné konečné množstvo kvót pridelených bezodplatne prevádzkovateľovi na celé obdobie obchodovania, ktoré je zapísané do EUTL v súlade s článkom 51 ods. 2 tohto nariadenia, z účtu EÚ pre rezervu pre nových účastníkov na účet EÚ pre prideľovanie.

Článok 45

Prevod kvót pre leteckú dopravu, s ktorými sa má obchodovať formou aukcie

1. Centrálny správca prevedie v primeranom čase v mene príslušného aukcionára vymenovaného v súlade s nariadením (EÚ) č. 1031/2010 kvóty pre leteckú dopravu z účtu EÚ pre celkové množstvo kvót pre leteckú dopravu na účet EÚ pre aukcie pre leteckú dopravu v množstve zodpovedajúcom ročným množstvám stanoveným podľa článku 12 ods. 1 nariadenia (EÚ) č. 1031/2010.

2. V prípade úprav ročných množstiev v súlade s článkom 14 nariadenia (EÚ) č. 1031/2010 centrálny správca prevedie zodpovedajúce množstvo kvót pre leteckú dopravu z účtu EÚ pre celkové množstvo kvót pre leteckú dopravu na účet EÚ pre aukcie pre leteckú dopravu alebo prípadne z účtu EÚ pre aukcie pre leteckú dopravu na účet EÚ pre celkové množstvo kvót pre leteckú dopravu.

Článok 46

Prevod kvót pre leteckú dopravu, ktoré sa majú prideliť bezodplatne

1. Centrálny správca prevedie v primeranom čase kvóty pre leteckú dopravu z účtu EÚ pre celkové množstvo kvót pre leteckú dopravu na účet EÚ pre prideľovanie pre leteckú dopravu v množstve zodpovedajúcom množstvu kvót pre leteckú dopravu, ktoré sa majú prideliť bezodplatne, stanovenému na základe rozhodnutia Komisie prijatého podľa článku 3e ods. 3 smernice 2003/87/ES.

2. Ak sa množstvo kvót pre leteckú dopravu, ktoré sa majú prideliť bezodplatne, zvýši na základe rozhodnutia prijatého podľa článku 3e ods. 3 smernice 2003/87/ES, centrálny správca prevedie ďalšie kvóty pre leteckú dopravu z účtu EÚ pre celkové množstvo kvót pre leteckú dopravu na účet EÚ pre prideľovanie pre leteckú dopravu v množstve zodpovedajúcom zvýšeniu množstva kvót pre leteckú dopravu, ktoré sa majú prideliť bezodplatne.

3. Ak sa množstvo kvót pre leteckú dopravu, ktoré sa majú prideliť bezplatne, zníži na základe rozhodnutia prijatého podľa článku 3e ods. 3 smernice 2003/87/ES, centrálny správca zruší kvóty pre leteckú dopravu na účte EÚ pre prideľovanie pre leteckú dopravu v množstve zodpovedajúcom zníženiu množstva kvót pre leteckú dopravu, ktoré sa majú prideliť bezodplatne.

Článok 47

Prevod kvót pre leteckú dopravu do osobitnej rezervy

1. Centrálny správca prevedie v primeranom čase kvóty pre leteckú dopravu z účtu EÚ pre celkové množstvo kvót pre leteckú dopravu na účet EÚ pre osobitnú rezervu v množstve zodpovedajúcom množstvu kvót pre leteckú dopravu v osobitnej rezerve stanovenému na základe rozhodnutia prijatého podľa článku 3e ods. 3 smernice 2003/87/ES.

2. Ak sa množstvo kvót pre leteckú dopravu v osobitnej rezerve zvýši na základe rozhodnutia prijatého podľa článku 3e ods. 3 smernice 2003/87/ES, centrálny správca prevedie ďalšie kvóty pre leteckú dopravu z účtu EÚ pre celkové množstvo kvót pre leteckú dopravu na účet EÚ pre osobitnú rezervu v množstve zodpovedajúcom zvýšeniu množstva kvót v osobitnej rezerve.

3. Ak sa množstvo kvót pre leteckú dopravu v osobitnej rezerve zníži na základe rozhodnutia prijatého podľa článku 3e ods. 3 smernice 2003/87/ES, centrálny správca zruší kvóty pre leteckú dopravu na účte EÚ pre osobitnú rezervu v množstve zodpovedajúcom zníženiu množstva kvót v osobitnej rezerve.

4. V prípade pridelenia z osobitnej rezervy podľa článku 3f smernice 2003/87/ES výsledné konečné množstvo kvót pre leteckú dopravu pridelených bezodplatne prevádzkovateľovi lietadiel na celé obdobie obchodovania, ktoré je zapísané do EUTL v súlade s článkom 54 ods. 2 tohto nariadenia, sa automaticky prevedie z účtu EÚ pre osobitnú rezervu na účet EÚ pre prideľovanie pre leteckú dopravu.

Článok 48

Prevod všeobecných kvót na účet EÚ pre celkové množstvo kvót

Na konci každého obdobia obchodovania centrálny správca prevedie všetky kvóty, ktoré ostali na účte EÚ pre prideľovanie a účte EÚ pre rezervu pre nových účastníkov, na účet EÚ pre celkové množstvo kvót.

Článok 49

Prevod kvót pre leteckú dopravu na účet EÚ pre celkové množstvo kvót pre leteckú dopravu

Na konci každého obdobia obchodovania centrálny správca prevedie všetky zvyšné kvóty na účte EÚ pre osobitnú rezervu na účet EÚ pre celkové množstvo kvót pre leteckú dopravu.

Článok 50

Zrušenie kvót pre leteckú dopravu

Centrálny správca zabezpečuje na konci každého obdobia obchodovania, aby sa všetky zvyšné kvóty na účte EÚ pre prideľovanie pre leteckú dopravu previedli na účet Únie pre zrušenie kvót.







Oddiel 4

Prideľovanie kvót stacionárnym zariadeniam

Článok 51

Zápis národných alokačných tabuliek do EUTL

1. Každý členský štát oznámi Komisii do 31. decembra 2012 svoju národnú alokačnú tabuľku na obdobie rokov 2013 – 2020. Členské štáty zabezpečia, že národné alokačné tabuľky obsahujú informácie stanovené v prílohe X.

2. Komisia dá pokyn centrálnemu správcovi, aby národnú alokačnú tabuľku zapísal do EUTL, ak sa domnieva, že národná alokačná tabuľka je v súlade so smernicou 2003/87/ES, rozhodnutím 2011/278/EÚ a rozhodnutiami, ktoré prijala Komisia v súlade s článkom 10c ods. 6 smernice 2003/87/ES. V opačnom prípade národnú alokačnú tabuľku v primeranej lehote zamietne a bezodkladne o tom informuje príslušný členský štát, pričom uvedie svoje dôvody a stanoví kritériá, ktoré sa majú splniť v prípade nasledujúceho oznámenia, ak má byť tabuľka schválená. Tento členský štát predloží Komisii zrevidovanú národnú alokačnú tabuľku do troch mesiacov.

Článok 52

Zmeny národných alokačných tabuliek

1. Vnútroštátny správca vykonáva zmeny v národnej alokačnej tabuľke zapísanej v EUTL, ak:

a) bolo povolenie zariadenia zrušené alebo skončila jeho platnosť;

b) zariadenie zastavilo prevádzku;

c) sa zariadenie rozdelilo na dve alebo viaceré zariadenia;

d) dve alebo viaceré zariadenia sa zlúčili do jedného zariadenia;

2. Členský štát oznámi Komisii zmeny svojej národnej alokačnej tabuľky, ktoré sa týkajú:

a) kvót pridelených novým účastníkom alebo kvót pridelených novým účastníkom po významnom zvýšení kapacity;

b) čiastočného zastavenia prevádzky a významných znížení kapacity;

c) pridelenia kvót bezodplatne v súlade s článkom 10c smernice 2003/87/ES, ktoré je opodstatnené vzhľadom na pokrok uskutočnených investícií, ktoré boli oznámené Komisii v súlade s článkom 10c ods. 1 tejto smernice;

d) všetkých ostatných zmien, ktoré sa v odseku 1 neuvádzajú.

Komisia dá po prijatí oznámenia v súlade s prvým pododsekom pokyn centrálnemu správcovi, aby v národnej alokačnej tabuľke držanej v EUTL urobil zodpovedajúce zmeny, ak sa domnieva, že zmeny národnej alokačnej tabuľky sú v súlade so smernicou 2003/87/ES, rozhodnutím 2011/278/EÚ a rozhodnutiami, ktoré prijala Komisia v súlade s článkom 10c ods. 6 smernice 2003/87/ES. V opačnom prípade zmeny v primeranej lehote zamietne a bezodkladne o tom informuje príslušný členský štát, pričom uvedie svoje dôvody a stanoví kritériá, ktoré sa majú splniť v prípade nasledujúceho oznámenia, ak majú byť zmeny schválené.

Článok 53

Bezodplatné prideľovanie všeobecných kvót

1. Vnútroštátny správca uvádza v národnej alokačnej tabuľke v prípade každého prevádzkovateľa, každého roku a každého právneho základu uvedeného v prílohe X, či by pre daný rok mali byť zariadeniu pridelené kvóty alebo nie.

2. Centrálny správca od 1. februára 2013 zabezpečí, že register Únie automaticky prevedie všeobecné kvóty z účtu EÚ pre prideľovanie v súlade s príslušnou národnou alokačnou tabuľkou na príslušný otvorený alebo zablokovaný holdingový účet prevádzkovateľa, so zreteľom na spôsoby automatického prevodu stanovené v špecifikáciách pre výmenu údajov a v technických špecifikáciách ustanovených v článku 105.

3. Ak dočasne vylúčenému holdingovému účtu prevádzkovateľa nie sú pridelené emisné kvóty podľa odseku 2, tieto emisné kvóty sa na tento účet neprevedú, ak by sa jeho status zmenil následne na otvorený.

4. Centrálny správca zabezpečí, aby prevádzkovateľ mohol previesť nadbytočné kvóty späť na účet EÚ pre prideľovanie, ak centrálny správca zmenil národnú alokačnú tabuľku členského štátu podľa článku 52 ods. 2 s cieľom opraviť nadmerné pridelenie kvót prevádzkovateľovi a ak príslušný orgán požiadal prevádzkovateľa, aby vrátil takéto nadbytočné kvóty.







Oddiel 5

Prideľovanie kvót prevádzkovateľom lietadiel

Článok 54

Zápis národných alokačných tabuliek pre leteckú dopravu do EUTL

1. Každý členský štát oznámi Komisii do 30. septembra 2012 svoju národnú alokačnú tabuľku pre leteckú dopravu na obdobie rokov 2013 – 2020. Členské štáty zabezpečia, že národné alokačné tabuľky pre leteckú dopravu obsahujú informácie stanovené v prílohe XI.

2. Komisia dá pokyn centrálnemu správcovi, aby národnú alokačnú tabuľku pre leteckú dopravu zapísal do EUTL, ak sa domnieva, že národná alokačná tabuľka pre leteckú dopravu je v súlade so smernicou 2003/87/ES, najmä s množstvom pridelených kvót, ktoré vypočítali a uverejnili členské štáty podľa článku 3e ods. 4 tejto smernice. V opačnom prípade národnú alokačnú tabuľku pre leteckú dopravu v primeranej lehote zamietne a bezodkladne o tom informuje príslušný členský štát, pričom uvedie svoje dôvody a stanoví kritériá, ktoré sa majú splniť v prípade nasledujúceho oznámenia, ak má byť tabuľka schválená. Tento členský štát predloží Komisii zrevidovanú národnú alokačnú tabuľku pre leteckú dopravu do troch mesiacov.

Článok 55

Zmeny národných alokačných tabuliek pre leteckú dopravu

1. Vnútroštátny správca vykonáva zmeny v národnej alokačnej tabuľke pre leteckú dopravu zapísanej v EUTL, ak:

a) prevádzkovateľ lietadla zastavil všetky svoje činnosti uvedené v prílohe I k smernici 2003/87/ES;

b) sa prevádzkovateľ lietadla rozdelil na dvoch alebo viacerých prevádzkovateľov lietadiel;

c) sa dvaja alebo viacerí prevádzkovatelia lietadiel zlúčili do jedného prevádzkovateľa lietadla.

2. Členský štát oznámi Komisii zmeny svojej národnej alokačnej tabuľky pre leteckú dopravu, ktoré sa týkajú:

a) akéhokoľvek množstva kvót pridelených z osobitnej rezervy podľa článku 3f smernice 2003/87/ES;

b) akýchkoľvek úprav po prijatí opatrení v súlade s článkom 25a smernice 2003/87/ES;

c) všetkých ostatných zmien, ktoré sa v odseku 1 neuvádzajú.

3. Komisia dá pokyn centrálnemu správcovi, aby vykonal príslušné zmeny v národnej alokačnej tabuľke pre leteckú dopravu zapísanej v EUTL, ak sa domnieva, že zmeny v národnej alokačnej tabuľke pre leteckú dopravu sú v súlade so smernicou 2003/87/ES, a najmä s množstvom pridelených kvót vypočítaným a uverejneným podľa článku 3f ods. 7 tejto smernice v prípade kvót pridelených z osobitnej rezervy. V opačnom prípade zmeny v primeranej lehote zamietne a bezodkladne o tom informuje členský štát, pričom uvedie svoje dôvody a stanoví kritériá, ktoré sa majú splniť v prípade nasledujúceho oznámenia, ak majú byť zmeny schválené.

4. Ak dôjde k zlúčeniu prevádzkovateľov lietadiel zahŕňajúcemu prevádzkovateľov lietadiel spravovaných rôznymi členskými štátmi, zmenu podľa odseku 1 písm. c) iniciuje vnútroštátny správca spravujúci prevádzkovateľa lietadla, ktorého pridelené kvóty sa majú zlúčiť s pridelenými kvótami ďalšieho prevádzkovateľa lietadla. Pred vykonaním zmeny je potrebné získať súhlas vnútroštátneho správcu spravujúceho prevádzkovateľa lietadla, ktorého pridelené kvóty budú zahŕňať pridelené kvóty zlúčeného prevádzkovateľa lietadla.

Článok 56

Bezodplatné prideľovanie kvót pre leteckú dopravu

1. Vnútroštátny správca uvádza v národnej alokačnej tabuľke pre leteckú dopravu v prípade každého prevádzkovateľa lietadla a každého roku, či by pre daný rok mali byť prevádzkovateľovi lietadla pridelené kvóty alebo nie.

2. Centrálny správca od 1. februára 2013 zabezpečí, že register Únie automaticky prevedie kvóty pre leteckú dopravu z účtu EÚ pre prideľovanie pre leteckú dopravu na príslušný otvorený alebo zablokovaný holdingový účet prevádzkovateľa lietadla v súlade s príslušnou národnou alokačnou tabuľkou, so zreteľom na spôsoby automatického prevodu stanovené v špecifikáciách pre výmenu údajov a v technických špecifikáciách ustanovených v článku 105.

3. Ak dočasne vylúčenému holdingovému účtu prevádzkovateľa lietadla nie sú pridelené emisné kvóty podľa odseku 2, tieto emisné kvóty sa na tento účet neprevedú, ak by sa jeho status zmenil následne na otvorený.

Článok 57

Vrátenie kvót pre leteckú dopravu

Ak sa uskutoční zmena národnej alokačnej tabuľky pre leteckú dopravu v súlade s článkom 25a smernice 2003/87/ES po prevode kvót na holdingové účty prevádzkovateľa lietadla na daný rok v súlade s článkom 56 tohto nariadenia, centrálny správca uskutoční každý prevod, ktorý sa požaduje v rámci akéhokoľvek opatrenia prijatého podľa článku 25a smernice 2003/87/ES.







Oddiel 6

Používanie CER a ERU

Článok 58

Držba medzinárodného kreditu v registri Únie

1. Centrálny správca zabezpečí, že účty ETS v registri Únie majú v držbe CER a ERU týkajúce sa projektov organizovaných v členských štátoch len vtedy, ak sa ich vydanie nezakázalo článkom 11b smernice 2003/87/ES.

Centrálny správca zabezpečí, že účty ETS v registri Únie majú v držbe ERU vydané v súvislosti so zníženiami emisií uskutočnenými do 31. decembra 2012, ale vzťahujúcimi sa na projekty organizované v členských štátoch zahŕňajúce činnosti, ktoré nie sú uvedené v prílohe I k smernici 2003/87/ES v znení zmien a doplnení nariadenia Európskeho parlamentu a Rady (ES) č. 219/2009 ( 5 ), ale sú uvedené v prílohe I k smernici 2003/87/ES v znení zmien a doplnení smernice Európskeho parlamentu a Rady 2009/29/ES ( 6 ), len vtedy, ak sú vydané pred 30. aprílom 2013.

2. Centrálny správca zabezpečí, že účty ETS v registri Únie majú v držbe ERU vydané po 31. decembri 2012 v súvislosti so zníženiami emisií uskutočnenými do 31. decembra 2012 a vzťahujúce sa na projekty organizované v tretích krajinách, ktoré nemajú právne záväzné kvantifikované ciele zníženia emisií na obdobie rokov 2013 – 2020 stanovené v zmene a doplnení Kjótskeho protokolu podľa jeho článku 3 odseku 9, alebo neuložili ratifikačnú listinu v súvislosti s takouto zmenou a doplnením Kjótskeho protokolu, iba vtedy, ak sa vzťahujú na zníženia emisií overené v súlade s overovacím postupom v rámci spoločného vykonávacieho dozorného výboru zriadeného rozhodnutím 9/CPM.1 (podľa takzvanej „časti 2 postupu“), alebo ak takéto overenie nie je možné, pokiaľ sa potvrdilo, že boli vydané v súvislosti so znížením emisií, ku ktorému došlo do 31. decembra 2012 zo strany nezávislého subjektu akreditovaného podľa rozhodnutia 9/CMP.1.

3. Centrálny správca poskytne vnútroštátnym správcom zoznam účtov ETS, ktoré majú v držbe medzinárodné kredity, ktoré podľa odsekov 1 a 2 nemožno držať po dátumoch v nich uvedených. Na základe tohto zoznamu vnútroštátny správca od majiteľa účtu požaduje, aby určil účet KP, na ktorý sa tieto medzinárodné kredity prevedú.

Ak majiteľ účtu neodpovedá na žiadosť správcu do 40 pracovných dní, správca prevedie medzinárodné kredity na národný účet KP.

Článok 59

Zápis tabuliek nárokov na medzinárodné kredity do EUTL

1. Každý členský štát oznámi svoju tabuľku nárokov na medzinárodné kredity Komisii do jedného mesiaca po prijatí opatrení v súlade s článkom 11a ods. 8 smernice 2003/87/ES. Členské štáty zabezpečia, že tabuľka nárokov na medzinárodné kredity obsahuje celkový počiatočný nárok na medzinárodné kredity na obdobie rokov 2008 – 2020 pre každého prevádzkovateľa a pre každého prevádzkovateľa lietadla a zároveň informácie uvedené v prílohe XII.

2. Komisia dá pokyn centrálnemu správcovi, aby zapísal tabuľku nárokov na medzinárodné kredity do EUTL, ak sa domnieva, že tabuľka nárokov na medzinárodné kredity je v súlade so smernicou 2003/87/ES a opatreniami prijatými v súlade s článkom 11a ods. 8 tejto smernice. Komisia v opačnom prípade tabuľku nárokov na medzinárodné kredity v primeranej lehote zamietne a bezodkladne o tom informuje členský štát, pričom uvedie svoje dôvody a stanoví kritériá, ktoré sa majú splniť v prípade nasledujúceho oznámenia, ak má byť tabuľka schválená. Členský štát predloží Komisii zrevidovanú tabuľku nárokov na medzinárodné kredity do jedného mesiaca.

3. Členský štát oznámi Komisii zmeny svojej tabuľky nárokov na medzinárodné kredity vrátane nárokov nových účastníkov. Komisia dá pokyn centrálnemu správcovi, aby vykonal príslušné zmeny v tabuľke nárokov na medzinárodné kredity držanej v EUTL, ak sa domnieva, že tieto zmeny v tabuľke nárokov na medzinárodné kredity sú v súlade so smernicou 2003/87/ES a opatreniami prijatými v súlade s článkom 11a ods. 8 tejto smernice. Komisia v opačnom prípade zmeny v primeranej lehote zamietne a bezodkladne o tom informuje členský štát, pričom uvedie svoje dôvody a stanoví kritériá, ktoré sa majú splniť v prípade nasledujúceho oznámenia, ak majú byť zmeny schválené.

Článok 60

Využívanie medzinárodných kreditov výmenou kvót

1. Prevádzkovateľ môže v súlade s článkom 11a ods. 2 smernice 2003/87/ES a v súlade s článkom 11a ods. 3 a 4 tejto smernice do 31. decembra 2020 požiadať o výmenu medzinárodného kreditu za všeobecné kvóty. Navrhne prevod medzinárodných kreditov z príslušného holdingového účtu prevádzkovateľa na účet EÚ pre medzinárodné kredity pre operátorov v registri Únie.

Prevádzkovateľ lietadla môže požiadať o výmenu medzinárodného kreditu za kvóty pre leteckú dopravu podľa článku 11a ods. 2 smernice 2003/87/ES do 31. marca 2015 a podľa článku 11 ods. 3 a 4 uvedenej smernice do 31. decembra 2020. Navrhne prevod medzinárodných kreditov z holdingového účtu príslušného prevádzkovateľa lietadla na účet EÚ pre medzinárodné kredity pre prevádzkovateľov lietadiel v registri Únie.

2. Centrálny správca na základe žiadosti zabezpečí, že register Únie uskutoční prevod medzinárodných kreditov na príslušný účet EÚ pre medzinárodné kredity, ak sú splnené tieto podmienky:

a) stav iniciujúceho účtu prevod povoľuje;

b) príslušná tabuľka nárokov na medzinárodné kredity je zapísaná do EUTL a prevádzkovateľ alebo prevádzkovateľ lietadla má v tabuľke zápis v súlade s článkom 59;

c) množstvo navrhovaných jednotiek na prevod neprekračuje zostávajúci nárok na kredit v súlade s článkom 61;

d) všetky jednotky na prevod sa môžu použiť v súlade s článkami 11a a 11b smernice 2003/87/ES, článkom 58 tohto nariadenia a všetkými opatreniami prijatými podľa článku 11a ods. 9 smernice 2003/87/ES.

3. Centrálny správca po dokončení prevodu podľa prvého pododseku odseku 1 zabezpečí, že register Únie vytvorí na účte EÚ pre výmenu kreditov pre prevádzkovateľov zodpovedajúce množstvo všeobecných kvót a v mene príslušného orgánu prevedie zodpovedajúce množstvo všeobecných kvót na holdingový účet prevádzkovateľa, z ktorého bol prevod iniciovaný.

Centrálny správca po dokončení prevodu podľa druhého pododseku 1 odseku 1 zabezpečí, aby register Únie vytvoril ekvivalentný počet kvót pre leteckú dopravu na účte EÚ pre výmenu kreditov pre prevádzkovateľov lietadiel a previedol v mene príslušného orgánu ekvivalentný počet kvót pre leteckú dopravu na holdingový účet prevádzkovateľa lietadla, z ktorého bol prevod iniciovaný.

Článok 61

Výpočet zostávajúceho nároku na medzinárodné kredity

1. Centrálny správca zabezpečí, že register Únie automaticky určí zostávajúci nárok na medzinárodné kredity pre každého prevádzkovateľa alebo prevádzkovateľa lietadla odpočítaním z celkového počiatočného nároku na medzinárodný kredit uvedeného podľa článku 59:

a) súčtu všetkých CER a ERU, ktoré prevádzkovateľ alebo prevádzkovateľ lietadla odovzdal v súlade s článkom 11a smernice 2003/87/ES v znení zmien a doplnení nariadenia (ES) č. 219/2009;

b) súčtu všetkých CER a ERU, ktoré boli prevedené na účet EÚ pre medzinárodné kredity v súlade s článkom 60 tohto nariadenia.

2. Centrálny správca zabezpečí, že register Únie opraví zostávajúci nárok na medzinárodné kredity, aby zohľadnil napravenia v súlade s článkom 70.







Oddiel 7

Aukcie

Článok 62

Zápis aukčných tabuliek do EUTL

1. Príslušná aukčná platforma poskytuje Komisii príslušnú aukčnú tabuľku do jedného mesiaca od stanovenia a zverejnenia aukčného kalendára podľa článku 11 ods. 1, článku 13 ods. 1, článku 13 ods. 2 alebo článku 32 ods. 4 nariadenia (EÚ) č. 1031/2010. Aukčná platforma predkladá od roku 2012 dve aukčné tabuľky na každý kalendárny rok, jednu na obchodovanie formou aukcie so všeobecným kvótami a druhú na obchodovanie formou aukcie s kvótami pre leteckú dopravu a zabezpečí, aby aukčné tabuľky obsahovali informácie uvedené v prílohe XIII.

2. Komisia dá pokyn centrálnemu správcovi, aby aukčnú tabuľku zapísal do EUTL, ak sa domnieva, že aukčná tabuľka je v súlade s nariadením (EÚ) č. 1031/2010. V opačnom prípade aukčnú tabuľku v primeranej lehote zamietne a bezodkladne o tom informuje aukčnú platformu, pričom uvedie svoje dôvody a stanoví kritériá, ktoré sa majú splniť, ak má byť nasledujúce oznámenie schválené. Aukčná platforma predloží Komisii zrevidovanú aukčnú tabuľku do troch mesiacov.

Článok 63

Zmeny v aukčných tabuľkách

1. Príslušná aukčná platforma bezodkladne informuje Komisiu o každej potrebnej zmene v aukčnej tabuľke.

2. Komisia dá pokyn centrálnemu správcovi, aby zrevidovanú aukčnú tabuľku zapísal do EUTL, ak sa domnieva, že zrevidovaná aukčná tabuľka je v súlade s nariadením (EÚ) č. 1031/2010. V opačnom prípade zmeny v primeranej lehote zamietne a bezodkladne o tom informuje aukčnú platformu, pričom uvedie svoje dôvody a stanoví kritériá, ktoré sa majú splniť v prípade nasledujúceho oznámenia, ak majú byť zmeny schválené.

3. Komisia môže dať pokyn centrálnemu správcovi, aby pozastavil prevod kvót uvedených v aukčnej tabuľke, ak sa dozvie o potrebnej zmene v aukčnej tabuľke, ktorú aukčná platforma neoznámila.

Článok 64

Obchodovanie s kvótami formou aukcie

1. Komisia dá v primeranom čase pokyn centrálnemu správcovi, aby na žiadosť príslušného aukcionára vymenovaného v súlade s nariadením (EÚ) č. 1031/2010 previedol všeobecné kvóty z účtu EÚ pre aukcie a/alebo kvóty pre leteckú dopravu z účtu EÚ pre aukcie pre leteckú dopravu na príslušný účet na prevod vydražených kvót v súlade s aukčnými tabuľkami. V prípade kvót vytvorených na účely aukcií podľa článku 10 ods. 1 nariadenia (EÚ) č. 1031/2010 dá Komisia v primeranom čase pokyn centrálnemu správcovi, aby na žiadosť príslušného aukcionára previedol kvóty z účtu, na ktorom boli vytvorené, na účet, ktorý bol zriadený na prevod vydražených kvót, ako sa uvádza v príslušnej aukčnej tabuľke. Za žiadosť sa považuje poskytnutie aukčnej tabuľky v súlade s článkom 62.

2. Majiteľ príslušného účtu na prevod vydražených kvót zabezpečuje prevod vydražených kvót úspešným uchádzačom alebo ich právnym nástupcom v súlade s nariadením (EÚ) č. 1031/2010.

3. V súlade s nariadením (EÚ) č. 1031/2010 sa od splnomocneného zástupcu účtu na prevod vydražených kvót môže požadovať, aby previedol všetky kvóty, ktoré neboli prevedené z účtu na prevod vydražených kvót, na účet EÚ pre aukcie.







Oddiel 8

Obchodovanie

Článok 65

Prevody kvót alebo kjótskych jednotiek iniciované holdingovým účtom

1. S výhradou odseku 2 centrálny správca na žiadosť majiteľa holdingového účtu zabezpečí, že register Únie uskutoční prevod kvót alebo kjótskych jednotiek na akýkoľvek iný účet, pokiaľ takémuto prevodu nebráni stav iniciujúceho alebo prijímajúceho účtu.

2. Holdingové účty prevádzkovateľa, holdingové účty prevádzkovateľa lietadla a osobné holdingové účty môžu previesť kvóty alebo kjótske jednotky len na účet zo zoznamu dôveryhodných účtov zostaveného v súlade s článkom 26, okrem:

a) výmeny medzinárodných kreditov v súlade s článkom 60,

b) odovzdania kvót v súlade s článkom 67,

c) zrušenia kvót v súlade s článkom 68,

d) stornovania kjótskych jednotiek v súlade s článkom 69.

Článok 66

Prevody kvót alebo kjótskych jednotiek iniciované obchodným účtom

Centrálny správca na žiadosť majiteľa obchodného účtu zabezpečí, že register Únie uskutoční prevod kvót alebo kjótskych jednotiek na holdingový alebo obchodný účet v registri Únie, pokiaľ takémuto prevodu nebráni stav iniciujúceho účtu.







Oddiel 9

Odovzdanie kvót

Článok 67

Odovzdanie kvót

1. Prevádzkovateľ alebo prevádzkovateľ lietadla odovzdáva kvóty tým, že navrhne v registri Únie:

a) prevod stanoveného množstva kvót vytvorených na účely plnenia podmienok v rámci jedného obdobia obchodovania z príslušného holdingového účtu prevádzkovateľa alebo holdingového účtu prevádzkovateľa lietadla na účet Únie pre zrušenie kvót;

b) zaznamenanie počtu a typu prevedených kvót ako odovzdaných v prípade emisií zariadenia prevádzkovateľa alebo emisií prevádzkovateľa lietadla v aktuálnom období.

2. Kvóty pre leteckú dopravu môžu odovzdávať len prevádzkovatelia lietadiel.

3. Už odovzdaná kvóta sa nesmie odovzdať znovu.







Oddiel 10

Zrušenie Kvót A Stornovanie Kjótskych Jednotiek

Článok 68

Zrušenie kvót

1. Centrálny správca zabezpečí, že register Únie vykoná všetky žiadosti majiteľa účtu podľa článku 12 ods. 4 smernice 2003/87/ES o zrušenie emisných kvót držaných na jeho účtoch prostredníctvom:

a) prevodu stanoveného množstva kvót z príslušného účtu na účet Únie pre zrušenie kvót

b) zaznamenania počtu prevedených kvót ako zrušených za aktuálny rok.

2. Zrušené emisné kvóty sa nesmú zaznamenať ako odovzdané, nech už ide o akékoľvek emisie.

Článok 69

Stornovanie kjótskych jednotiek

Centrálny správca zabezpečí, že register Únie vykoná všetky žiadosti majiteľa účtu podľa článku 12 ods. 4 smernice 2003/87/ES o stornovanie kjótskych jednotiek držaných na jeho účtoch prostredníctvom prevodu stanoveného typu a množstva kjótskych jednotiek z príslušného účtu na stornovací účet v registri KP správcu účtu alebo stornovací účet v registri Únie.







Oddiel 11

Napravenie transakcie

Článok 70

Napravenie finalizovaných procesov iniciovaných omylom

1. Ak majiteľ účtu alebo vnútroštátny správca konajúci v mene majiteľa účtu neúmyselne alebo omylom iniciuje jednu z transakcií uvedených v odseku 2, majiteľ účtu môže v písomnej žiadosti navrhnúť správcovi svojho účtu, aby napravil dokončenú transakciu. Žiadosť musí(-ia) riadne podpísať splnomocnený(-í) zástupca(-ovia) majiteľa účtu, ktorý(-í) je(sú) oprávnený(-í) iniciovať ten typ transakcie, ktorý sa má napraviť. Žiadosť sa musí odoslať do piatich pracovných dní od finalizácie procesu. Žiadosť obsahuje vyhlásenie, v ktorom sa uvádza, že transakcia bola iniciovaná omylom alebo neúmyselne.

2. Majitelia účtov môžu navrhnúť napravenie týchto transakcií:

a) odovzdanie kvót,

b) zrušenie kvót,

c) výmena medzinárodných kreditov.

3. Ak správca účtu rozhodne, že žiadosť spĺňa požiadavky podľa odseku 1, a ak so žiadosťou súhlasí, môže navrhnúť napravenie transakcie v registri Únie.

4. Ak vnútroštátny správca neúmyselne alebo omylom iniciuje jednu z transakcií uvedených v odseku 5, môže v písomnej žiadosti navrhnúť centrálnemu správcovi, aby napravil dokončenú transakciu. Žiadosť obsahuje vyhlásenie, v ktorom sa uvádza, že transakcia bola iniciovaná omylom alebo neúmyselne.

5. Vnútroštátni správcovia môžu navrhnúť napravenie týchto transakcií:

a) pridelenie všeobecných kvót,

b) pridelenie kvót pre leteckú dopravu.

6. Centrálny správca zabezpečí, že register Únie prijme návrh na napravenie predložený podľa odsekov 1 a 4, zablokuje jednotky, ktoré sa majú previesť v napravení, a postúpi návrh centrálnemu správcovi za predpokladu, že sú splnené všetky tieto podmienky:

a) transakcia, pri ktorej sa odovzdali alebo zrušili kvóty a ktorá sa má napraviť, nebola ukončená viac ako 30 pracovných dní pred predložením návrhu správcu účtu v súlade s odsekom 3;

b) v dôsledku napravenia nedôjde k neplneniu podmienok prevádzkovateľa za predchádzajúci rok;

c) na cieľovom účte transakcie, ktorá sa má napraviť, sa stále nachádza množstvo jednotiek daného typu, ktoré boli predmetom transakcie, ktorá sa má napraviť;

d) pridelenie všeobecných kvót, ktoré sa má napraviť, sa vykonalo po dátume skončenia platnosti povolenia zariadenia.

7. Centrálny správca zabezpečí, že register Únie dokončí postup napravenia s jednotkami toho istého typu, ktoré sa nachádzajú na cieľovom účte transakcie, ktorá je predmetom napravenia.







KAPITOLA 3

Spojenie s ostatnými systémami obchodovania s emisiami skleníkových plynov

Článok 71

Vykonávanie dohôd o spojení systémov

Centrálny správca môže zriadiť účty a procesy a v primeranom čase vykonať transakcie a iné operácie na účel vykonávania dohôd uzatvorených v súlade s článkom 25 ods. 1b smernice 2003/87/ES.







HLAVA 3

OSOBITNÉ USTANOVENIA PRE REGISTRE KP

Článok 72

Otvorenie osobných holdingových účtov v registroch KP

Žiadosť o otvorenie osobného holdingového účtu v registri KP predloží vnútroštátnemu správcovi potenciálny majiteľ účtu. Potenciálny majiteľ účtu poskytne vnútroštátnemu správcovi rovnaké informácie, aké sa vyžadujú v súlade s článkom 18.

Článok 73

Vykonávanie prevodov

Na všetky prevody z účtov v registroch KP sa vzťahujú články 38, 39, 65 a 66.

▼M1

Článok 73a

Prevod CER a ERU vymenených v rámci EU ETS

1. Centrálny správca informuje každého vnútroštátneho správcu o množstve kreditov CER a ERU, ktoré sú platné pre prvé záväzné obdobie, prevedených podľa článku 60 z holdingových účtov prevádzkovateľov a holdingových účtov prevádzkovateľov lietadiel a ktoré spravuje daný členský štát. Centrálny správca k tomuto údaju pripočíta časť množstva CER a ERU platných pre prvé záväzné obdobie, prevedených podľa článku 60 z holdingových účtov prevádzkovateľov a holdingových účtov prevádzkovateľov lietadiel spravovaných členskými štátmi bez registra KP v prvom záväznom období, úmerne príslušným číselným limitom členských štátov na prevedenie CER a ERU z prvého do druhého záväzného obdobia.

2. Pred skončením dodatočného obdobia na splnenie záväzkov prvého záväzného obdobia Kjótskeho protokolu uvedeného v článku 11 ods. 2 nariadenia (EÚ) č. 525/2013 prevedie centrálny správca z účtov EÚ pre medzinárodné kredity na každý vnútroštátny register KP také množstvo CER a ERU platných pre prvé záväzné obdobie, ktoré sa rovná celkovému množstvu stanovenému v súlade s odsekom 1 tohto článku.

3. Centrálny správca zabezpečí, aby sa protokolom transakcií Európskej únie (European Union transaction log – EUTL) zabránilo všetkým transakciám jednotiek prevedených podľa odseku 1 s výnimkou:

a) stornovania jednotiek v súlade s článkom 10 ods. 1 nariadenia (EÚ) č. 525/2013;

b) vyradenia jednotiek v súlade s článkom 11 nariadenia (EÚ) č. 525/2013;

c) prevedenia jednotiek z prvého do druhého záväzného obdobia v súlade s článkom 10 ods. 1 nariadenia (EÚ) č. 525/2013;

d) prevodu jednotiek v rámci jedného registra KP.

4. Bezprostredne po prevode vykonanom podľa odseku 2 každý vnútroštátny správca prevedie na príslušný národný holdingový účet v registri Únie také množstvo AAU, ktoré sa rovná množstvu kreditov vrátených dotknutému členskému štátu podľa odseku 2.

Článok 73b

Vydávanie a uchovávanie AAU

1. Pred transakciou vyradenia v súlade s článkom 11 ods. 3 nariadenia Európskeho parlamentu a Rady (EÚ) č. 525/2013 ( 7 ) centrálny správca:

a) vydá počet AAU rovnajúci sa množstvu pridelenému Únii, stanovenému v súlade s rozhodnutím Rady (EÚ) 2015/1339 ( 8 ), na účte EÚ AAU v registri Únie;

b) ihneď prevedie počet AAU rovnajúci sa množstvu všeobecných kvót vytvorenému v súlade s rozhodnutím Komisie 2010/634/EÚ ( 9 ) z účtu EÚ AAU na depozitný účet ETS AAU v registri Únie.

2. Najneskôr tri mesiace po zatvorení účtu na zabezpečenie súladu s rozhodnutím o spoločnom úsilí za rok 2020 podľa článku 31 každý vnútroštátny správca:

a) vydá počet AAU rovnajúci sa množstvu, ktoré je pridelené jeho príslušnému členskému štátu a ktoré je určené podľa rozhodnutia o ratifikácii, na národnom holdingovom účte v jeho registri KP;

b) ihneď prevedie počet AAU rovnajúci sa celkovému počtu AEA zodpovedajúcemu ročným prideleným emisným kvótam jeho členskému štátu za všetky roky podľa článku 3 ods. 2 rozhodnutia č. 406/2009/ES, ako sa stanovilo pred akoukoľvek zmenou v zmysle článku 27 ods. 2 nariadenia (EÚ) č. 525/2013, z národného holdingového účtu na depozitný účet ESD AAU v jeho registri KP.

3. Pred ukončením procesov zúčtovania podľa článku 73f centrálny správca zabezpečí, aby sa protokolom EUTL zabránilo všetkým transakciám AAU z depozitného účtu ETS AAU alebo z depozitných účtov ESD AAU s výnimkou:

a) stornovania alebo prevodu istého počtu AAU menšieho ako počet AEA prevedených na účet pre zrušenie rozhodnutia o spoločnom úsilí podľa článku 88 ods. 2 alebo rovnajúceho sa uvedenému počtu;

b) vyradenia počtu AAU v súlade s článkom 11 ods. 3 nariadenia (EÚ) č. 525/2013, ktorý sa rovná počtu AEA prevedených na účet pre zrušenie rozhodnutia o spoločnom úsilí podľa článku 31 ods. 4 tohto nariadenia a ktorý zodpovedá množstvu emisií skleníkových plynov zapísanému do účtu na zabezpečenie súladu s rozhodnutím o spoločnom úsilí podľa článku 77 tohto nariadenia;

c) stornovania alebo prevodu počtu AAU menšieho ako počet AEA prevedených na účet pre zrušenie rozhodnutia o spoločnom úsilí podľa článku 31 ods. 4, ktorý presahuje množstvo emisií skleníkových plynov zapísané do účtu na zabezpečenie súladu s rozhodnutím o spoločnom úsilí podľa článku 77, alebo rovnajúceho sa uvedenému počtu;

d) prevodov potrebných na účely procesov zúčtovania podľa článku 73f;

e) konverzie AAU na ERU za predpokladu, že počet AEA rovnajúci sa počtu AAU, ktorý sa má konvertovať, spolu s počtom ERU potrebným na uhradenie odvodov podielov z výnosu uvedených v článku 10 ods. 1 nariadenia (EÚ) č. 525/2013 bol prevedený na účet pre zrušenie rozhodnutia o spoločnom úsilí podľa článku 31 ods. 4 tohto nariadenia.

Článok 73c

Prevod a použitie jednotiek

1. Centrálny správca zabezpečí, aby sa protokolom EUTL zabránilo transakciám zahŕňajúcim CER, ERU, tCER a lCER, ktoré sa použili v súlade s článkom 81, s výnimkou:

a) prevodu jednotiek z účtu na zabezpečenie súladu s rozhodnutím o spoločnom úsilí v registri Únie do registra KP príslušného členského štátu podľa článku 31 ods. 3;

b) vyradenia jednotiek podľa článku 11 nariadenia (EÚ) č. 525/2013;

c) prevedenia jednotiek z prvého do druhého záväzného obdobia v súlade s článkom 10 ods. 1 nariadenia (EÚ) č. 525/2013.

2. Po ukončení prevedenia jednotiek z prvého do druhého záväzného obdobia v súlade s článkom 10 ods. 1 nariadenia (EÚ) č. 525/2013 centrálny správca zabezpečí, aby sa protokolom EUTL zabránilo používaniu CER, ERU, tCER alebo lCER podľa článku 81 tohto nariadenia, ak tieto jednotky nie sú platné pre druhé záväzné obdobie Kjótskeho protokolu.

Článok 73d

Stornovanie jednotiek

1. Po ukončení prevedenia jednotiek z prvého do druhého záväzného obdobia v súlade s článkom 10 ods. 1 nariadenia (EÚ) č. 525/2013 centrálny správca zruší všetky CER a ERU zostávajúce na účte vyhradenom pre odovzdané jednotky v oblasti leteckej dopravy.

2. Po ukončení prevedenia jednotiek z prvého do druhého záväzného obdobia v súlade s článkom 10 ods. 1 nariadenia (EÚ) č. 525/2013 centrálny správca požiada vnútroštátnych správcov, aby stornovali CER a ERU platné pre prvé záväzné obdobie Kjótskeho protokolu držané na účtoch ETS, ktoré spravujú v registri Únie, alebo ich sám stornuje.

Článok 73e

Vyradenie jednotiek

Pokiaľ emisie, na ktoré sa vzťahuje smernica 2003/87/ES, presiahnu množstvo pridelené Únii stanovené v súlade s rozhodnutím o ratifikácii, centrálny správca vyradí AAU z účtu z EÚ PPSR.

Článok 73f

Prevedenie v registri Únie

Centrálny správca prevedie všetky AAU z centrálneho zúčtovacieho účtu ETS, ako aj AAU prevedené podľa článku 73a ods. 4 tohto nariadenia na účet EÚ PPSR zriadený podľa článku 10 ods. 1 nariadenia (EÚ) č. 525/2013.

Článok 73g

Procesy zúčtovania

1. Do šiestich mesiacov po zatvorení účtu na zabezpečenie súladu s rozhodnutím o spoločnom úsilí za rok 2020 v súlade s článkom 31 centrálny správca vypočíta zúčtovaciu hodnotu pre každý členský štát odpočítaním čistých prevodov AEA od čistých nadobudnutí AEA medzi členskými štátmi počas obdobia rokov 2013 – 2020.

2. Ak má členský štát zápornú zúčtovaciu hodnotu podľa odseku 1, príslušný vnútroštátny správca prevedie počet AAU rovnajúci sa zúčtovacej hodnote z ich príslušného depozitného účtu ESD AAU na centrálny zúčtovací účet ESD.

3. Ak členský štát má kladnú zúčtovaciu hodnotu podľa odseku 1 a po ukončení všetkých prevodov podľa odseku 2, centrálny správca prevedie počet AAU rovnajúci sa zúčtovacej hodnote na národný holdingový účet príslušného členského štátu.

4. Pred uskutočnením prevodu uvedeného v odseku 2 tohto článku musí príslušný vnútroštátny správca najprv previesť istý počet AAU vyžadovaný na uhradenie podielov z výnosu uplatnených na prvé medzinárodné prevody AAU v súlade s článkom 10 ods. 1 nariadenia (EÚ) č. 525/2013.

▼B







HLAVA 4

OSOBITNÉ USTANOVENIA PRE ZÚČTOVANIE TRANSAKCIÍ PODĽA ROZHODNUTIA Č. 406/2009

Článok 74

Vytváranie ročných pridelených jednotiek emisných kvót

1. Centrálny správca na začiatku obdobia plnenia podmienok vytvorí na účte EÚ pre celkové množstvo ročných pridelených jednotiek emisných kvót také množstvo AEA, ktoré zodpovedá súčtu ročných pridelených kvót pre všetky členské štáty za všetky roky obdobia plnenia podmienok tak, ako sa to stanovuje v rozhodnutiach prijatých súlade s článkom 3 ods. 2 a článkom 10 rozhodnutia č. 406/2009/ES.

2. Centrálny správca zabezpečí, že register Únie pridelí každej AEA jedinečný identifikačný kód jednotky pri jej vytvorení.

Článok 75

Ročné pridelené jednotky emisných kvót

AEA sú platné len na účel dodržiavania súladu s požiadavkami na obmedzenie emisií skleníkových plynov členských štátov podľa článku 3 rozhodnutia č. 406/2009/ES a sú prevoditeľné len v súlade s podmienkami stanovenými v článku 3 ods. 3, ods. 4 a ods. 5 tohto rozhodnutia.

Článok 76

Prevod ročných pridelených jednotiek emisných kvót na každý účet na zabezpečenie súladu s rozhodnutím o spoločnom úsilí

Centrálny správca na začiatku obdobia plnenia podmienok prevedie z účtu EÚ pre celkové množstvo ročných pridelených jednotiek emisných kvót na príslušný účet na zabezpečenie súladu s rozhodnutím o spoločnom úsilí také množstvo AEA, ktoré zodpovedá ročným prideleným kvótam pre každý členský štát za každý rok tak, ako sa to stanovuje v rozhodnutiach prijatých súlade s článkom 3 ods. 2 a článkom 10 rozhodnutia č. 406/2009/ES.

Článok 77

Zavedenie príslušných údajov o emisiách skleníkových plynov

1. Centrálny správca zapíše v primeranom čase podľa dostupnosti príslušných údajov o emisiách skleníkových plynov pre daný rok obdobia plnenia podmienok pre väčšinu členských štátov celkové množstvo príslušných emisií skleníkových plynov vyjadrených v tonách ekvivalentu oxidu uhličitého pre každý členský štát na jeho účet na zabezpečenie súladu s rozhodnutím o spoločnom úsilí pre daný rok plnenia podmienok.

2. Centrálny správca zapíše aj súčet príslušných údajov o emisiách skleníkových plynov pre všetky členské štáty za daný rok na účet EÚ pre celkové množstvo ročných pridelených jednotiek emisných kvót.

Článok 78

Výpočet zostatku účtu na zabezpečenie súladu s rozhodnutím o spoločnom úsilí

1. Centrálny správca po zavedení príslušných údajov o emisiách skleníkových plynov v súlade s článkom 77 zabezpečí, že register Únie vypočíta zostatok príslušného účtu na zabezpečenie súladu s rozhodnutím o spoločnom úsilí odpočítaním celkového množstva emisií skleníkových plynov vyjadrených v tonách ekvivalentu oxidu uhličitého na príslušnom účte na zabezpečenie súladu s rozhodnutím o spoločnom úsilí od súčtu všetkých AEA na rovnakom účte na zabezpečenie súladu s rozhodnutím o spoločnom úsilí.

2. Centrálny správca zabezpečí, že register Únie zobrazuje zostatok každého účtu na zabezpečenie súladu s rozhodnutím o spoločnom úsilí.

Článok 79

Určenie údajov o stave plnenia podmienok

1. Centrálny správca zabezpečí, že po zavedení príslušných údajov o emisiách skleníkových plynov v súlade s článkom 77 a po časovej lehote stanovenej v právnych predpisoch Únie na využitie flexibilít podľa článkov 3 a 5 rozhodnutia č. 406/2009/ES register Únie určí údaj o stave plnenia podmienok pre každý účet na zabezpečenie súladu s rozhodnutím o spoločnom úsilí vypočítaním súčtu všetkých AEA, medzinárodných kreditov, tCER a lCER s odpočítaním celkového množstva emisií skleníkových plynov vyjadrených v tonách ekvivalentu oxidu uhličitého na rovnakom účte na zabezpečenie súladu s rozhodnutím o spoločnom úsilí.

2. Centrálny správca zabezpečí, že register Únie zaznamená údaj o stave plnenia podmienok každého účtu na zabezpečenie súladu s rozhodnutím o spoločnom úsilí.

Článok 80

Uplatňovanie článku 7 ods. 1 písm. a) a c) rozhodnutia č. 406/2009/ES

1. Ak je údaj o stave plnenia podmienok určený v súlade s článkom 79 negatívny, centrálny správca zabezpečí, že register Únie prevedie prekračujúce množstvo emisií skleníkových plynov vyjadrených v tonách ekvivalentu oxidu uhličitého vynásobené faktorom zníženia stanoveným v článku 7 ods. 1 písm. a) rozhodnutia č. 406/2009/E